Kwa Apasa Jamɔ; Okɛ Ohe Awo Anɔkwa Jamɔ Mli\nKANEMƆ YƐ Abbey Acholi Afrikaans Amharic Ateso Attié Aukan Baoule Bassa (Cameroon) Batak (Karo) Bissau Guinean Creole Blɔfo Boulou Bété Chichewa Chitonga Cibemba Damara Douala Edo French Ga Haitian Creole Igbo Indonesia Italia Jula Kiluba Kinyarwanda Kisonge Kwanyama Lhukonzo Lingala Luganda Luo Medumba Ngangela Nyungwe Nzema Oromo Portugal Rutoro Shona Sidama Spania Swahili Tigrinya Tiv Twi Urhobo Venda Wolaita Xhosa Yacouba Yoruba\n1. Mɛɛ nihalamɔ kã gbɔmɛi ahiɛ ŋmɛnɛ yɛ jamɔ gbɛfaŋ?\nYESU kɛɛ akɛ: “Mɔ ni bɛ migbɛfaŋ lɛ, shi ete ewo mi.” (Mateo 12:30) Kɛ́ wɔbɛ Yehowa gbɛfaŋ lɛ, no lɛ wɔyɛ Satan gbɛfaŋ. Mɛi babaoo susuɔ akɛ amɛmiisɔmɔ Nyɔŋmɔ yɛ gbɛ ni saa ehiɛ nɔ, shi Biblia lɛ kɛɔ akɛ Satan “shishiuɔ jeŋ muu lɛ fɛɛ.” (Kpojiemɔ 12:9) Mɛi akpekpei abɔ heɔ yeɔ akɛ amɛmiijá Nyɔŋmɔ, shi amɛmiisɔmɔ Satan Abonsam diɛŋtsɛ! Nihalamɔ ko kã gbɔmɛi ahiɛ ŋmɛnɛ: No ji akɛ, esa akɛ amɛsɔmɔ Yehowa, ni ji “Nyɔŋmɔ anɔkwafo” lɛ, loo Satan, ni ji “malemɔ tsɛ” lɛ.—Lala 31:6; Yohane 8:44.\nTsi Ohe Kwraa Kɛjɛ Apasa Jamɔ He\n2. Mɛni ji gbɛ kome ni Satan tsɔɔ nɔ ebɔɔ mɔdɛŋ ni etsĩ gbɔmɛi anaa koni amɛkajá Yehowa?\n2 Yiŋ ní akpɛɔ akɛ aaasɔmɔ Yehowa lɛ ji nihalamɔ ni nilee yɔɔ mli, nihalamɔ ni kɛ Nyɔŋmɔ nɔkpɛlɛmɔ baa. Shi Satan naaa mɔ fɛɛ mɔ ní sɔmɔɔ Nyɔŋmɔ lɛ he miishɛɛ; ekɛ haomɔi kɛ naagbai baa mɛi ni sɔmɔɔ Nyɔŋmɔ lɛ anɔ. Gbɛ kome ni etsɔɔ nɔ efeɔ enɛ ji hefɛoyeli loo shitee-kɛ-woo ní ehaa ejɛɔ mɛi krokomɛi, kɛ nanemɛi kɛ weku mli bii po aŋɔɔ kɛbaa amɛnɔ lɛ. Yesu bɔ kɔkɔ akɛ: “Mɔ diɛŋtsɛ shia teŋ bii aaatsɔmɔ ehenyɛlɔi.”—Mateo 10:36.\n3. Kɛ́ oweku lɛ loo onanemɛi teɔ shi woɔ jamɔ ní ojáa Nyɔŋmɔ lɛ, mɛni obaafee?\n3 Kɛ́ nakai nɔ ko ba onɔ lɛ, te obaafee onii yɛ he oha tɛŋŋ? Mɛi pii le akɛ gbɛ ni amɛtsɔɔ nɔ amɛjáa Nyɔŋmɔ lɛ ejaaa, shi kɛlɛ amɛshashaoɔ shi akɛ amɛaatsi amɛhe kɛjɛ he. Amɛsusuɔ akɛ kɛ́ amɛfee nakai lɛ, belɛ amɛyeee amɛweku lɛ anɔkwa. Ani nilee yɛ enɛ mli? Kɛ́ oná ole akɛ oweku lɛ mli bii ni bɛŋkɛ bo kpaakpa lɛ kɛ tsofai fɔji tsuɔ nii lɛ, ani obɔŋ amɛ kɔkɔ akɛ tsofai nɛɛ baaye amɛ awui? Oyafataŋ amɛhe ní nyɛkɛ tsofai fɔji nɛɛ atsu nii, aloo obaafee nakai?\n4. Mɛni Yoshua kɛ Israelbii lɛ wie yɛ jamɔ he yɛ egbii lɛ amli?\n4 Yoshua wo Israelbii lɛ hewalɛ ní amɛŋmɛɛ amɛ blematsɛmɛi lɛ ajamɔ mli nifeemɔi kɛ blema saji ní ejaaa lɛ ahe kwraa. Ekɛɛ akɛ: “Agbɛnɛ nyɛshea Yehowa gbeyei, ní nyɛjie nyɛyitsoŋ nyɛsɔmɔ lɛ yɛ anɔkwale mli, ní nyɛkwa nyɔŋmɔi ni nyɛtsɛmɛi lɛ sɔmɔ yɛ faa lɛ sɛɛ kɛ Mizraim lɛ, ní nyɛsɔmɔa Yehowa.” (Yoshua 24:14) Yoshua ye Nyɔŋmɔ anɔkwa, ni Yehowa jɔɔ lɛ jogbaŋŋ diɛŋtsɛ. Kɛ́ wɔye Yehowa anɔkwa lɛ, wɔ hu ebaajɔɔ wɔ.—2 Samuel 22:26.\nJamɔ Mli Tsɔɔmɔi—Anɔkwale kɛ Amale\nTriniti Lɛ: Jamɔi pii tsɔɔ akɛ Nyɔŋmɔ lɛ, Triniti ni. Amɛkɛɔ akɛ “Tsɛ lɛ ji Nyɔŋmɔ, Bi lɛ [Yesu] ji Nyɔŋmɔ, ni Mumɔ Krɔŋkrɔŋ lɛ ji Nyɔŋmɔ, ni kɛlɛ jeee Nyɔŋmɔi etɛ yɔɔ shi moŋ Nyɔŋmɔ kome.”\nBiblia lɛ etsĩii wiemɔ ni ji “Triniti” lɛ po tã, nakai nɔŋŋ hu etsɔɔɔ akɛ Yehowa ji mɛi etɛ ni yɔɔ mɔ kome mli. Yehowa kome pɛ ji Nyɔŋmɔ. Klɛŋklɛŋ Korintobii 8:6 lɛ kɛɔ akɛ: “Kɛlɛ wɔ lɛ, Nyɔŋmɔ kome pɛ wɔyɔɔ, [Tsɛ, NW] lɛ.” Yehowa ji Mɔ ni Nɔ Kwɔ Fe Fɛɛ. Yesu jeee Nyɔŋmɔ, shi moŋ eji “Nyɔŋmɔ bi.” (1 Yohane 4:15) Nakai nɔŋŋ mumɔ krɔŋkrɔŋ lɛ hu jeee Nyɔŋmɔ. Mumɔ krɔŋkrɔŋ lɛ jeee mɔ diɛŋtsɛ po. Eji Nyɔŋmɔ nitsumɔ hewalɛ.—Bɔfoi lɛ Asaji 1:8; Efesobii 5:18.\nSusuma Lɛ: Jamɔi pii tsɔɔ akɛ susuma lɛ ji nɔ ko ni yɔɔ mɔ mli ní enyɛŋ egbo kɔkɔɔkɔ. Biblia lɛ tsɔɔ akɛ susuma lɛ ji gbɔmɔ lɛ, ni yɛ anɔkwale mli lɛ, gbɔmɔ baanyɛ agbo.—1 Mose 2:7; Ezekiel 18:4.\nHɛl La: Apasa jamɔi tsɔɔ akɛ apiŋɔ mɛi fɔji lɛ asusumai kɛyaa naanɔ yɛ hɛl la mli. Biblia lɛ kɛɔ akɛ gbohii lɛ, “amɛleee nɔ ko nɔ ko.” (Jajelɔ 9:5) Biblia lɛ tsɔɔ hu akɛ “Nyɔŋmɔ lɛ, suɔmɔ ji lɛ.” (1 Yohane 4:8) Yehowa, Nyɔŋmɔ ni yɔɔ suɔmɔ lɛ, piŋ mɛi krokomɛi yɛ la mli kɔkɔɔkɔ.\nAkrabatsa: Mɛni Biblia lɛ tsɔɔ yɛ Triniti lɛ, susuma, kɛ hɛl la he?\nShɛrɛmɔ Nibii ni Akɛtsuɔ Nii yɛ Apasa Jamɔ Mli lɛ Fɛɛ Oshwie\n5. Mɛni hewɔ esa akɛ wɔshɛrɛ ŋkunyaayeli nibii wɔshwie lɛ?\n5 Wɔhe ní wɔɔtsi kwraa kɛjɛ apasa jamɔ he lɛ hu tsɔɔ akɛ esa akɛ wɔkpata ashwaifeemɔ nibii ni wɔyɔɔ, tamɔ ŋkunyaayeli nibii, sɛbɛi, ashwaifeemɔ, wao gai kɛ nineshi gai, kɛ nibii ni tamɔ enɛɛmɛi ni wɔyɔɔ lɛ fɛɛ hiɛ. Enɛ he miihia ejaakɛ etsɔɔ akɛ wɔkɛ wɔhiɛ fɔ̃ɔ Yehowa nɔ kwraa kɛmɔɔ shi.\n6. Mɛni mra be mli Kristofoi lɛ fee yɛ amɛ ŋkunyaayeli woji lɛ ahe?\n6 Susumɔ nɔ ni mra be mli Kristofoi komɛi fee beni amɛkpɛ amɛyiŋ akɛ amɛkɛ amɛhe baawo anɔkwa jamɔ mli lɛ he okwɛ. Biblia lɛ kɛɔ akɛ: “Ŋkunyaayelɔi lɛ hu ateŋ mɛi babaoo ba ni amɛkɛ amɛwoji lɛ babua shi ni amɛshã yɛ mɛi fɛɛ hiɛ.”—Bɔfoi lɛ Asaji 19:19.\n7. Kɛ́ daimonioi miihao wɔ lɛ, mɛni wɔbaanyɛ wɔfee?\n7 Ekolɛ daimonioi lɛ baahao mɛi ni ebɔi Yehowa sɔɔmɔ, ní tsutsu ko lɛ amɛkɛ amɛhe wo ayɛkpɛmɔ, ŋkunyaayeli, loo ashwaifeemɔi amli tɛ̃ɛ lɛ. Kɛ́ nakai nɔ ko miiba onɔ lɛ, bóo otsɛ́ Yehowa waa yɛ sɔlemɔ mli, ní okɛ egbɛi lɛ atsu nii. Ebaaye ebua bo.—Abɛi 18:10; Yakobo 4:7.\n8. Te Kristofoi buɔ wɔji, amagai, kɛ mfonirii ni akɛtsuɔ nii yɛ apasa jamɔ mli lɛ amɛhaa tɛŋŋ?\n8 Esaaa akɛ mɛi ni miisumɔ ní amɛsɔmɔ Yehowa lɛ kɛ wɔŋ, amaga, loo mfoniri ko ni ji apasa jamɔ fã lɛ eko toɔ loo amɛkɛtsuɔ nii. Anɔkwa Kristofoi ‘nyiɛɔ yɛ hemɔkɛyeli naa, shi jeee ninamɔ naa.’ (2 Korintobii 5:7) Amɛboɔ Nyɔŋmɔ mla ni guɔ amaga kɛ nitsumɔ yɛ jamɔ mli lɛ toi.—2 Mose 20:4, 5.\nOkɛ Yehowa Webii lɛ Abɔ\n9. Mɛɛ ŋaawoo Biblia lɛ kɛhaa yɛ nilelɔ ni mɔ ko aaatsɔ lɛ he?\n9 Biblia lɛ kɛɔ akɛ: “Mɔ ni kɛ nilelɔi nyiɛɔ lɛ, eeetsɔ nilelɔ.” (Abɛi 13:20) Kɛ́ wɔmiitao ni wɔtsɔmɔ nilelɔi lɛ, no lɛ esa akɛ wɔkɛ Yehowa Odasefoi anyiɛ, loo abɔ. Amɛji gbɔmɛi ni nyiɛ gbɛ ni kɛ mɔ yaa wala mli lɛ nɔ lɛ.—Mateo 7:14.\n10. Yehowa Odasefoi baanyɛ aye abua bo ni osɔmɔ Nyɔŋmɔ yɛ mɛɛ gbɛ nɔ?\n10 Odasefoi susuɔ gbɔmɛi ahe diɛŋtsɛ. Amɛnitsumɔ ji ni amɛye amɛbua mɛi ni yɔɔ jalɛ tsuii lɛ ní amɛnu Biblia mli anɔkwalei ni kɛ mɔ yaa naanɔ wala mli lɛ ashishi. Amɛbaanyɛ amɛye amɛbua bo kɛtsɔ Biblia lɛ ni amɛkɛ bo baakase, ní amɛheŋ bo nɔ ko kwraa lɛ nɔ. Amɛbaaha osanebimɔi lɛ ahetoo, ni amɛbaatsɔɔ bo gbɛ ni oootsɔ nɔ ni okɛ Biblia mli nilee atsu nii yɛ oshihilɛ mli.—Yohane 17:3.\n11. Kristofoi akpeei baanyɛ aye abua bo yɛ mɛɛ gbɛ nɔ?\n11 Kɛ́ otee amɛkpeei ni amɛfɔɔ yaa yɛ Maŋtsɛyeli Asa lɛ nɔ lɛ shishi lɛ, ebaaha okase Yehowa gbɛ̀i ahe saji babaoo. Ebaawo bo hewalɛ yɛ suɔmɔ ni oná akɛ okɛ ohe baawo anɔkwa jamɔ mli lɛ gbɛfaŋ. Ni obaaná tsɔsemɔ hu koni bo hu onyɛ oye obua mɛi krokomɛi ní amɛkase Biblia mli anɔkwalei lɛ.—Hebribii 10:24, 25.\n12. Sɔlemɔ baanyɛ aye abua bo ní osɔmɔ Nyɔŋmɔ yɛ mɛɛ gbɛ nɔ?\n12 Yɛ be mli ni okaseɔ Yehowa suɔmɔnaa nii kɛ eyiŋtoo he nii babaoo lɛ, eka shi faŋŋ akɛ hiɛsɔɔ ni oyɔɔ kɛha egbɛ̀i ní suɔmɔ yɔɔ mli lɛ mli baawa. Esa akɛ oha suɔmɔ ni oyɔɔ akɛ obaafee nɔ ni sa ehiɛ, ní otsi ohe kɛjɛ nibii ni esaaa ehiɛ lɛ ahe lɛ hu ada. Kaimɔ akɛ obaanyɛ oya Yehowa ŋɔɔ yɛ sɔlemɔ mli koni obi lɛ ni eye ebua bo ni ofee nɔ ni ja, koni otsi ohe kwraa kɛjɛ efɔŋ he.—1 Korintobii 6:9, 10; Filipibii 4:6.\nTe obaafee tɛŋŋ okɛ ohe awo anɔkwa jamɔ mli lɛ?\n13. Obaanyɛ oha Yehowa tsui anya kɛ miishɛɛ yɛ mɛɛ gbɛ nɔ?\n13 Yɛ be ko sɛɛ, beni oyaa nɔ odaa yɛ mumɔŋ lɛ, ŋwanejee ko bɛ he akɛ obaana akɛ ehe miihia ni otsɔ Yehowa Odasefonyo ni ejɔɔ ehe nɔ ni abaptisi lɛ. Kɛ́ obafata Yehowa webii asafo lɛ he lɛ, obaaha Yehowa tsui anya waa kɛ miishɛɛ. (Abɛi 27:11) No baaha ofata gbɔmɛi ni yɔɔ miishɛɛ, ni Nyɔŋmɔ wieɔ amɛhe nɛkɛ lɛ ahe, akɛ: “Mahi amɛmli, ni manyiɛ yɛ amɛteŋ, ni matsɔ amɛ-Nyɔŋmɔ, ni amɛ hu amɛaatsɔ mimaŋ.”—2 Korintobii 6:16.\nYoo ko Ye Ehe Kɛjɛ Daimonioi Adɛŋ\nGbi ko gbɛkɛ beni mikɛ miwu kamɔ shi yɛ saa mli ní wɔwɔ lɛ, minu gbee ko ni miitsɛ migbɛi shii etɛ sɔŋŋ. Kɛkɛ ni mina akɛ tsũ lɛ sɛndo lɛ mli gba enyɔ, ni nɔ ko kokroo ko ni miitso tamɔ la jɛ sɛndo lɛ mli ebagbee mimusu nɔ. Yɛ anɔkwale mli lɛ, miwu enaaa nibii ni tee nɔ nɛɛ eko kwraa. Shi kɛlɛ, minu he akɛ la lɛ miishã mi waa diɛŋtsɛ, ni enɛ he nyɔji abɔ.\nNyɔji ekpaa sɛɛ lɛ, gbee lɛ batsɛ mi ekoŋŋ. Amrɔ nɔŋŋ kɛkɛ ni efee tamɔ nɔ ni shia muu lɛ fɛɛ ma nu ní mli kwɔ waa mli. Onufu agbo ko je kpo kɛjɛ nu lɛ mli ni ebabala minine he. Mibɔ mɔdɛŋ ni makpɔ lɛ yɛ minine he, shi minyɛɛɛ. Mitsui fã waa. Kɛkɛ ni nu lɛ kɛ onufu lɛ fɛɛ laaje trukaa, ni nɔ ko fɔ̃ mi kɛtee ŋwɛi kɛbatswa shikpɔŋ. Nɔ̃ nyɔ minɔ ŋmɛlɛtswai babaoo. Kɛkɛ ni gbee lɛ kɛɛ mi akɛ miku misɛɛ kɛya mumɔi asɔlemɔtsu ko ni yɔɔ akrowa lɛ, ní atsáa mɔ yɛ mli lɛ mli. Beni mibi mumɔ lɛ egbɛi lɛ, etsɔɔ mi gbɛi ko ni shishinumɔ ji “mɔ ni yɔɔ nii babaoo, shi ebɛ bi.” Ewo mi shi akɛ ebaaha maná nii waa kɛtsɔ helatsamɔ hewalɛi anɔ.\nHelatsɛmɛi jɛɔ hei ni bɛŋkɛ kɛ hei ni yɔɔ shɔŋŋ amɛbaa miŋɔɔ. Dani amɛbaashɛ mishia lɛ, amɛpueɔ yɛ mishwishwɛ krɛdɛɛ ko mli. No sɛɛ lɛ, kɛ́ mɔ lɛ bashɛ shi lɛ, mikɛ midɛŋ tswaa edɛŋ waa, ni ajieɔ hela ní yeɔ lɛ lɛ loo enaagba lɛ kɛ enaa tsabaa lɛ atsɔɔ mi amrɔ nɔŋŋ. Mumɔ lɛ hu kɛɔ mi shika falɛ ní esa akɛ gbɔmɛi lɛ awo.\nShika kɛ nikeenii babaoo diɛŋtsɛ bɔi baa, yɛ bɔ ni helatsamɔi lɛ mɔɔ shi lɛ hewɔ. Mibatsɔ “mɔ ni yɔɔ nii babaoo,” shi mibale nɔ ni “mɔ ni bɛ bi” lɛ hu shishinumɔ ji. Be fɛɛ be ni mafɔ́ lɛ, kɛkɛ lɛ mɔ tuuntu ni mifɔ esɛɛ lɛ egbo. Enɛ hao mi waa diɛŋtsɛ. Yɛ afii 12 ní mikɛsɔmɔ mumɔ nɛɛ mli fɛɛ lɛ, mibii lɛ ateŋ mɛi ekpaa sɔŋŋ gboi.\nMije shishi misɔle mibi Nyɔŋmɔ ni eye ebua mi. Misɔle waa diɛŋtsɛ. Gbi ko lɛ, Yehowa Odasefoi batswa mishinaa lɛ. Eyɛ mli akɛ mifɔɔ amɛ shwiemɔ moŋ, shi nakai gbi lɛ, mikpɛ miyiŋ akɛ mabo amɛ toi. Yɛ sanegbaa ni nyiɛ sɛɛ lɛ mli lɛ, mibaná mile akɛ daimonio ji mɔ ni misɔmɔɔ lɛ! Mikpɛ miyiŋ akɛ makpa mumɔi atsɛmɔ nifeemɔi kwraa.\nBeni mikɛɛ daimonio lɛ enɛ lɛ, ebɔ mi kɔkɔ waa yɛ miyiŋkpɛɛ nɛɛ he. Shi kɛlɛ, mikɛɛ lɛ akɛ: “Mikɛ bo efo tako mli kwraa.”\nMishã ŋkunyaayeli nibii ni mikɛtsuɔ nii lɛ fɛɛ. Mikɛ Odasefoi lɛ kase Biblia lɛ, ni mibatsɔ Yehowa tsulɔ, ni abaptisi mi yɛ afi 1973 lɛ mli. Amrɔ nɛɛ miyɛ bii enumɔ ní yɔɔ gbɔmɔtsoŋ hewalɛ kpakpa. Miwu hu batsɔ Odasefonyo ní abaptisi lɛ.—Taakɛ Josephine Ikezu gba lɛ.\nAkrabatsa: Te yoo ko fee tɛŋŋ eye ehe kɛjɛ daimonioi lɛ adɛŋ lɛ?\nMɛni Ji Sane Kpakpa Ni Kɔɔ Jamɔ He?\nAni be ko baaba ni mɛi fɛɛ ni yɔɔ shikpɔŋ lɛ nɔ lɛ baajá anɔkwa Nyɔŋmɔ koome lɛ pɛ?\nMɛni Obaana Yɛ Yehowa Odasefoi A-Kristofoi Akpeei Ashishi?


Namɔ Ji Yesu Kristo? Ani Yesu nɔŋŋ ji Nyɔŋmɔ aloo eji Nyɔŋmɔ Bi?\n1, 2. (a) Ani mɔ ko ni ehe gbɛ́i lɛ gbɛ́i kɛkɛ ni obaale lɛ tsɔɔ akɛ ole lɛ jogbaŋŋ? Tsɔɔmɔ mli. (b) Mɛni mɛi komɛi kɛɔ yɛ Yesu he?\nMƐI pii ehe gbɛ́i yɛ je lɛ mli, ni ekolɛ ole amɛteŋ mɛi komɛi. Shi ani ole amɛ jogbaŋŋ? Ekolɛ, amɛgbɛ́i kɛkɛ ole, shi oleee amɛhe saji krokomɛi, kɛ bɔ ni amɛhiɔ shi amɛhãa. No hewɔ lɛ, onyɛŋ okɛɛ akɛ ole amɛ jogbaŋŋ.\n2 Eyɛ mli akɛ Yesu Kristo hi shikpɔŋ lɛ nɔ aaafee afii 2,000 ni eho nɛ moŋ, shi ekolɛ onu ehe sane. Shi mɛi pii leee mɔ tuuntu ni Yesu ji. Mɛi komɛi kɛɛ gbɔmɔ kpakpa ko kɛkɛ ji lɛ, mɛi komɛi hu kɛɛ gbalɔ ji lɛ, ni mɛi komɛi hu heɔ amɛyeɔ akɛ lɛ ji Nyɔŋmɔ. Namɔ bo hu osusuɔ akɛ eji?—Kwɛmɔ Wiemɔi Komɛi Amligbalamɔ 12.\n3. Mɛni hewɔ ehe miihia ni ole Yehowa Nyɔŋmɔ kɛ Yesu Kristo jogbaŋŋ lɛ?\n3 Ehe miihia ni ole Yesu jogbaŋŋ. Mɛni hewɔ? Biblia lɛ kɛɔ akɛ: “Enɛ ji naanɔ wala lɛ, akɛ amɛbaale bo, anɔkwa Nyɔŋmɔ kome lɛ, kɛ Yesu Kristo, mɔ ni otsu lɛ lɛ.” (Yohane 17:3) Lɛɛlɛŋ, kɛ́ obale Yehowa kɛ Yesu jogbaŋŋ lɛ, obaanyɛ ohi shi kɛya naanɔ yɛ paradeiso mli yɛ shikpɔŋ lɛ nɔ. (Yohane 14:6) Agbɛnɛ hu, bɔ ni Yesu hi shi ehã kɛ bɔ ni ekɛ mɛi ye ehã lɛ tsɔɔ wɔ bɔ ni esa akɛ wɔhi shi wɔhã kɛ bɔ ni esa akɛ wɔkɛ mɛi aye ahã. No hewɔ lɛ, kɛ́ wɔkase ehe nii ni wɔle lɛ jogbaŋŋ lɛ, wɔbaaná he sɛɛ. (Yohane 13:34, 35) Wɔkase Nyɔŋmɔ he nii yɛ wolo nɛɛ Yitso 1 lɛ mli. Shi yɛ yitso nɛɛ mli lɛ, wɔbaakase Yesu he nii kɛjɛ Biblia lɛ mli.\nWƆNA MESIA LƐ!\n4. Mɛni wiemɔi ni ji “Mesia” kɛ “Kristo” lɛ tsɔɔ?\n4 Afii pii dani abaafɔ Yesu lɛ, Yehowa gba yɛ Biblia lɛ mli akɛ, ebaatsu Mesia lɛ loo Kristo lɛ kɛba shikpɔŋ lɛ nɔ. Wiemɔ “Mesia” lɛ kɛ “Kristo” lɛ fɛɛ ji gbɛnaa gbɛ́i. “Mesia” jɛ Hebri wiemɔ mli, ni “Kristo” jɛ Greek wiemɔ mli. Gbɛnaa gbɛ́i enyɔ nɛɛ fɛɛ tsɔɔ akɛ Nyɔŋmɔ baahala Mesia ni ewo ehe shi lɛ ni ebaahã lɛ gbɛnaa krɛdɛɛ ko. Mesia lɛ ji mɔ ni baahã Nyɔŋmɔ shiwoi lɛ fɛɛ aba mli. Yesu baanyɛ aye abua bo amrɔ nɛɛ hu. Shi be ni afɔko Yesu lɛ, mɛi pii bi amɛhe akɛ, ‘Namɔ baatsɔ Mesia lɛ?’\n5. Ani Yesu kaselɔi lɛ he amɛye akɛ lɛ ji Mesia lɛ?\n5 Yesu kaselɔi lɛ he amɛye kɛ amɛtsui fɛɛ akɛ, lɛ ji Mesia ni awo shi akɛ ebaaba lɛ. (Yohane 1:41) Akɛ nɔkwɛmɔnɔ lɛ, amɛteŋ mɔ kome ni atsɛɔ lɛ Simon Petro lɛ kɛɛ Yesu akɛ: “Bo ji Kristo lɛ.” (Mateo 16:16) Mɛni baaye abua wɔ ni wɔna faŋŋ akɛ Yesu ji Mesia lɛ?\n6. Mɛni Yehowa fee kɛye ebua mɛi ni hiɛ tsui kpakpa lɛ koni kɛ́ Mesia lɛ ba lɛ, amɛnyɛ amɛna lɛ?\n6 Afii pii dani abaafɔ Yesu lɛ, Nyɔŋmɔ tsɔ egbalɔi lɛ anɔ ehã aŋmala Mesia lɛ he saji babaoo ashwie shi, bɔ ni afee ni kɛ́ Mesia lɛ ba lɛ, mɛi anyɛ ayoo lɛ. Mɛni hewɔ efee nakai? Ŋɔɔ lɛ akɛ atsu bo ni oyawo mɔ ko kɛjɛ trɔtrɔ steshɛŋ ko kɛba, shi onako mɔ lɛ dã. Mɛni esa akɛ mɔ ni tsuɔ bo lɛ afee? Esa akɛ etsɔɔ bo bɔ ni mɔ lɛ yɔɔ jogbaŋŋ, bɔ ni afee ni kɛ́ otee lɛ, onyɛ ona lɛ. Nakai pɛpɛɛpɛ Yehowa fee. Etsɔ egbalɔi lɛ anɔ etsɔɔ nɔ ni Mesia lɛ baafee kɛ nibii ni baaba enɔ. Nibii ni agba yɛ Mesia lɛ he lɛ fɛɛ ba mli, ni no ji nɔ ni ye ebua mɛi ni hiɛ tsui kpakpa lɛ ni amɛna akɛ Yesu ji Mesia lɛ.\n7. Mɛɛ gbalɛi enyɔ komɛi tsɔɔ faŋŋ akɛ Yesu ji Mesia lɛ?\n7 Hã wɔsusu nibii ni agba yɛ Mesia lɛ he lɛ ateŋ enyɔ he wɔkwɛ. Klɛŋklɛŋ nɔ lɛ nɛ: Afii 700 dani abaafɔ Yesu lɛ, Yehowa tsɔ gbalɔ Mika nɔ egba akɛ, abaafɔ Mesia lɛ yɛ maŋ bibioo ko ni atsɛɔ lɛ Betlehem lɛ mli. (Mika 5:2) Ni nakai pɛpɛɛpɛ eba lɛ; afɔ Yesu yɛ Betlehem! (Mateo 2:1, 3-9) Nɔ ni ji enyɔ lɛ, Yehowa tsɔ Daniel nɔ egba akɛ, yɛ afi 29 Ŋ.B. lɛ, abaana mɔ ni ji Mesia lɛ. (Daniel 9:25) Gbalɛi babaoo ni tsɔɔ faŋŋ akɛ Yesu ji Mesia ni awo ehe shi lɛ ateŋ enyɔ pɛ nɛ.—Kwɛmɔ Wiemɔi Komɛi Amligbalamɔ 13.\nBe ni abaptisi Yesu lɛ, ebatsɔ Mesia lɛ, loo Kristo lɛ\n8, 9. Be ni abaptisiɔ Yesu lɛ, mɛni ba ni hãa wɔnaa faŋŋ akɛ lɛ ji Mesia lɛ?\n8 Yehowa ehã ana faŋŋ akɛ, Yesu ji Mesia lɛ. Nyɔŋmɔ kɛɛ Yohane Baptisilɔ lɛ akɛ, ebaahã ena okadi ko, bɔ ni afee ni ena mɔ ni ji Mesia lɛ. Yɛ afi 29 Ŋ.B., be ni Yesu tee Yohane ŋɔɔ koni abaptisi lɛ yɛ Yordan Faa lɛ mli lɛ, Yehowa hã Yohane na okadi lɛ. Biblia lɛ gbaa wɔ nɔ ni tee nɔ, ekɛɔ akɛ: “Be ni abaptisi Yesu agbe naa lɛ, amrɔ nɔŋŋ ni ewó ehe nɔ kɛje nu lɛ mli; ni naa! ŋwɛi naa gbele, ni ena Nyɔŋmɔ mumɔ lɛ miikpeleke shi tamɔ okpo, ni eeba enɔ. Agbɛnɛ hu, naa! gbee ko jɛ ŋwɛi kɛɛ: ‘Mɔ nɛ ji mi-Bi ni misumɔɔ lɛ lɛ, mɔ ni miná ehe miishɛɛ lɛ.’” (Mateo 3:16, 17) Nɔ ni Yohane na kɛ nɔ ni enu lɛ hã ená nɔmimaa akɛ Yesu ji Mesia lɛ. (Yohane 1:32-34) Nakai gbi lɛ, Yehowa fɔse emumɔ lɛ eshwie Yesu nɔ, ni no hã Yesu batsɔ Mesia lɛ. Yehowa tsɔ emumɔ lɛ nɔ ehala lɛ akɛ Hiɛnyiɛlɔ kɛ Maŋtsɛ.—Yesaia 55:4.\n9 Nibii ni Biblia lɛ gba yɛ Mesia lɛ he, Yehowa diɛŋtsɛ daaŋ wiemɔ, kɛ okadi ni Yehowa kɛhã be ni abaptisi Yesu lɛ hãa wɔnaa faŋŋ akɛ, Yesu ji Mesia lɛ. Shi nɛgbɛ Yesu yɔɔ dani eba shikpɔŋ lɛ nɔ? Ni mɛɛ sui ejie lɛ kpo? Biblia lɛ baatsɔɔ wɔ.\nNƐGBƐ YESU YƆƆ DANI EBA SHIKPƆŊ LƐ NƆ?\n10. Nɛgbɛ Biblia lɛ kɛɔ akɛ Yesu yɔɔ dani eba shikpɔŋ lɛ nɔ?\n10 Biblia lɛ hãa wɔleɔ akɛ, dani Yesu baaba shikpɔŋ lɛ nɔ lɛ, no mli lɛ ehi ŋwɛi afii pii. Mika wie akɛ, Mesia lɛ yɛ kɛjɛ “blema tɔ̃ɔ.” (Mika 5:2) Yesu diɛŋtsɛ hu wie shii abɔ akɛ, ŋwɛi eyɔɔ dani afɔ lɛ akɛ gbɔmɔ yɛ shikpɔŋ lɛ nɔ. (Kanemɔ Yohane 3:13; 6:38, 62; 17:4, 5.) No hewɔ lɛ, dani Yesu baaba shikpɔŋ lɛ nɔ po lɛ, wekukpaa krɛdɛɛ ko yɛ ekɛ Yehowa teŋ.\n11. Mɛni hewɔ Yehowa shwɛɛɛ Yesu he kwraa lɛ?\n11 Yehowa shwɛɛɛ Yesu he kwraa. Mɛni hewɔ? Ejaakɛ lɛ ji klɛŋklɛŋ mɔ ni Nyɔŋmɔ bɔ. Ebɔ lɛ dani ebɔ nibii krokomɛi fɛɛ. Enɛ hewɔ Biblia lɛ tsɛɔ Yesu “bɔɔ nii fɛɛ ateŋ kromɔbi lɛ.” * (Kolosebii 1:15) Agbɛnɛ hu, lɛ pɛ ji mɔ ni Yehowa bɔ tɛ̃ɛ. No hewɔ atsɛɔ lɛ “e-Bi koome lɛ.” (Yohane 3:16) Nɔ ni ji etɛ lɛ, lɛ pɛ ji mɔ ni Yehowa tsɔ enɔ kɛbɔ nibii krokomɛi fɛɛ. (Kolosebii 1:16) Ni Yesu pɛ ji mɔ ni atsɛɔ lɛ “Wiemɔ lɛ,” ejaakɛ enɔ Yehowa tsɔ ekɛ shɛɛ kɛ gbɛtsɔɔmɔi hã ŋwɛibɔfoi kɛ adesai.—Yohane 1:14.\n12. Mɛni tsɔɔ akɛ jeee Yesu nɔŋŋ ji Nyɔŋmɔ?\n12 Mɛi komɛi kɛɛ Yesu lɛ, lɛ nɔŋŋ ji Nyɔŋmɔ. Shi jeee nakai Biblia lɛ tsɔɔ wɔ. Biblia lɛ kɛɔ akɛ abɔ Yesu, ni tsɔɔ akɛ eyɛ shishijee. Shi Yehowa bɛ shishijee; lɛ ebɔ nibii fɛɛ. (Lala 90:2) Yesu, ni ji Nyɔŋmɔ Bi lɛ, ekaaa kɔkɔɔkɔ akɛ ebaafee ehe Nyɔŋmɔ; ebaaa ejwɛŋmɔŋ po akɛ efee nakai. Biblia lɛ feɔ lɛ faŋŋ akɛ, Tsɛ lɛ da fe Bi lɛ. (Kanemɔ Yohane 14:28; 1 Korintobii 11:3.) Yehowa pɛ ji “Nyɔŋmɔ Ofe.” (1 Mose 17:1) Mɔ ko mɔ ko bɛ ŋwɛi loo shikpɔŋ lɛ nɔ ni nɔ kwɔ loo eyɛ hewalɛ fe lɛ.—Kwɛmɔ Wiemɔi Komɛi Amligbalamɔ 14.\n13. Mɛni hewɔ Biblia lɛ kɛɔ akɛ Yesu “tamɔ Nyɔŋmɔ ni anaaa lɛ lɛ”?\n13 Yehowa kɛ e-Bi Yesu fee ekome kɛtsu nii afii akpekpe toi akpei abɔ. No mli lɛ, ebɔko ŋwɛi kɛ shikpɔŋ lɛ po. Amɛbasumɔ amɛhe waa diɛŋtsɛ! (Yohane 3:35; 14:31) Yesu kase sui ni e-Tsɛ lɛ yɔɔ lɛ jogbaŋŋ, aahu akɛ Biblia lɛ kɛɔ akɛ, “Lɛ ji mɔ ni tamɔ Nyɔŋmɔ ni anaaa lɛ lɛ.”—Kolosebii 1:15.\n14. Te fee tɛŋŋ abafɔ Yehowa Bi ni eshwɛɛɛ ehe lɛ akɛ gbɔmɔ?\n14 Yehowa Bi ni eshwɛɛɛ ehe kwraa lɛ jɛ esuɔmɔ mli eshi ŋwɛi, ni abafɔ lɛ akɛ gbɔmɔ yɛ shikpɔŋ lɛ nɔ. Te fee tɛŋŋ eba lɛ nakai? Yehowa tsɔ naakpɛɛ gbɛ nɔ ekɛ e-Bi lɛ wala wo oblayoo fro ko ni atsɛɔ lɛ Maria lɛ musu mli. No hewɔ lɛ, jeee nuu ko kɛ Maria fɔ Yesu. Enɛ hewɔ lɛ, bi ni Maria fɔ lɛ eye emuu, esha ko kwraa bɛ ehe, ni ewo lɛ gbɛ́i akɛ Yesu.—Luka 1:30-35.\nTE YESU HI SHI EHÃ TƐŊŊ?\n15. Mɛni baanyɛ aye abua bo ni ole Yehowa jogbaŋŋ?\n15 Kɛ́ okane Mateo kɛ Marko kɛ Luka kɛ Yohane woji lɛ, obaale Yesu, kɛ sui ni ejie lɛ kpo, kɛ bɔ ni ehi shi ehã lɛ jogbaŋŋ. Woji nɛɛ yɛ Biblia lɛ mli, ni atsɛɔ amɛ Sanekpakpai lɛ. Akɛni Yesu tamɔ e-Tsɛ nɔŋŋ hewɔ lɛ, kɛ́ okane Yesu he sane lɛ, no baaye abua bo ni ole Yehowa hu jogbaŋŋ. No hewɔ ni Yesu wie akɛ: “Mɔ fɛɛ mɔ ni ena mi lɛ ena Tsɛ lɛ hu” lɛ.—Yohane 14:9.\n16. Mɛni ji nɔ kome ni Yesu tsɔɔ mɛi? Namɔ ŋɔɔ Yesu kase nibii ni etsɔɔ mɛi lɛ yɛ?\n16 Mɛi babaoo tsɛ Yesu akɛ “Tsɔɔlɔ.” (Yohane 1:38; 13:13) Nɔ kome ni he hiaa waa ni Yesu tsɔɔ mɛi ji “Maŋtsɛyeli lɛ he sane kpakpa lɛ.” Mɛni ji Maŋtsɛyeli nɛɛ? Eji nɔyeli ko ni Nyɔŋmɔ diɛŋtsɛ eto yɛ ŋwɛi koni ekɛye shikpɔŋ muu lɛ fɛɛ nɔ, ni ebaatsɔ nɔ ejɔɔ gbɔmɛi ni boɔ lɛ toi lɛ. (Mateo 4:23) Yesu kase nibii fɛɛ ni etsɔɔ mɛi lɛ kɛjɛ Yehowa ŋɔɔ. Ewie akɛ: “Nɔ ni mitsɔɔ lɛ, jeee minɔ ni, shi moŋ mɔ ni tsu mi lɛ nɔ ni.” (Yohane 7:16) Yesu le akɛ, Yehowa miisumɔ ni mɛi anu sane kpakpa ni ji akɛ, Nyɔŋmɔ Maŋtsɛyeli lɛ baaye shikpɔŋ muu lɛ fɛɛ nɔ lɛ.\n17. Nɛgbɛ Yesu tsɔɔ mɛi anii yɛ? Mɛni hewɔ Yesu kɛ ebe kɛ ehewalɛ shã afɔle kɛtsɔɔ mɛi anii lɛ?\n17 Nɛgbɛ Yesu tsɔɔ mɛi anii yɛ? Etsɔɔ mɛi anii yɛ he fɛɛ he ni ebaana mɛi yɛ; yɛ akrowai kɛ maŋtiasei amli, yɛ jaji anɔ kɛ hei ni mɛi kpeɔ yɛ kɛjáa Nyɔŋmɔ. Etee mɛi ashĩai po. Yesu kpaaa gbɛ akɛ mɛi lɛ aba eŋɔɔ. Bei pii lɛ, lɛ moŋ eyaa amɛ ŋɔɔ. (Marko 6:56; Luka 19:5, 6) Yesu tsu nii waa, ni ekɛ ebe kɛ ehewalɛ fɛɛ tsu nii kɛtsɔɔ mɛi anii. Mɛni hewɔ efee nakai? Efee nakai ejaakɛ ele akɛ no ji Nyɔŋmɔ suɔmɔnaa nii, ni eesumɔ ni efee nɔ ni Nyɔŋmɔ sumɔɔ be fɛɛ be. (Yohane 8:28, 29) Agbɛnɛ hu, Yesu shiɛ ejaakɛ emusuŋ tsɔɔ lɛ yɛ mɛi ahewɔ. (Kanemɔ Mateo 9:35, 36.) Ena akɛ jamɔŋ hiɛnyiɛlɔi lɛ etsɔɔɔ mɛi lɛ Nyɔŋmɔ kɛ e-Maŋtsɛyeli lɛ he nii jogbaŋŋ. No hewɔ lɛ, eshwe akɛ eye ebua mɛi babaoo ni amɛnu sane kpakpa lɛ.\n18. Te Yesu sui lɛ ateŋ nɔ ni onyaa he waa lɛ?\n18 Ale Yesu akɛ mɔ ko ni sumɔɔ mɛi, ni jwɛŋɔ mɛi ahe. Emli hi, ni ekɛ sanegbaa waaa. Gbekɛbii po sumɔɔ akɛ amɛbɛŋkɛ lɛ. (Marko 10:13-16) Yesu kɛ mɔ fɛɛ mɔ ye jogbaŋŋ. Esumɔɔɔ ni atswaa mɛi ojo loo ayeɔ mɛi sane ni ejaaa. (Mateo 21:12, 13) Be ni Yesu yɔɔ shikpɔŋ lɛ nɔ lɛ, mɛi ebuuu yei kwraa. Shi Yesu efeee nakai. Ejie bulɛ kpo etsɔɔ yei, ni ekɛ amɛ hi shi jogbaŋŋ. (Yohane 4:9, 27) Agbɛnɛ hu, Yesu ba ehe shi waa diɛŋtsɛ. Akɛ nɔkwɛmɔnɔ lɛ, eyɛ mli akɛ, tsuji ji mɛi ni fɔɔ amɛnuŋtsɔmɛi anaji ahe moŋ, shi gbi ko gbɛkɛ lɛ, Yesu fɔ ebɔfoi lɛ anaji ahe.—Yohane 13:2-5, 12-17.\nYesu shiɛ ehã mɛi yɛ he fɛɛ he ni mɛi yɔɔ\n19. Mɛni hãa wɔnaa akɛ Yesu le nɔ tuuntu ni he hiaa mɛi, ni ejɛ esuɔmɔ mli eye ebua amɛ? Okɛ enɛ he nɔkwɛmɔnɔ ahã.\n19 Yesu le nɔ tuuntu ni he hiaa mɛi, ni ejɛ esuɔmɔ mli eye ebua amɛ. Nɔ kome ni hãa wɔnaa enɛ ji akɛ, Yesu kɛ hewalɛ ni Nyɔŋmɔ kɛdro lɛ lɛ tsa mɛi. (Mateo 14:14) Akɛ nɔkwɛmɔnɔ lɛ, be ko lɛ, nuu ko ni miiye kpiti ba Yesu ŋɔɔ ni ekɛɛ lɛ akɛ: “Kɛ́ oosumɔ kome too lɛ, obaanyɛ ohã mihe atse.” Yesu musuŋ tsɔ lɛ waa yɛ bɔ ni nuu lɛ naa nɔ ni epiŋɔ lɛ hewɔ. Nuu lɛ sane fee lɛ mɔbɔ waa, no hewɔ lɛ ejɛ esuɔmɔ mli eye ebua lɛ. Ekpã enine mli eta ehe, ni ekɛɛ lɛ akɛ: “Miisumɔ! Ohe atse.” Nɔŋŋ kɛkɛ ni kpiti lɛ tã yɛ nuu lɛ he, ni ehe wa lɛ! (Marko 1:40-42) Kwɛ bɔ ni nuu nɛɛ mii baashɛ ehe ahã!\nYESU YE ETSƐ LƐ ANƆKWA BE FƐƐ BE\n20, 21. Mɛni hewɔ Yesu ji mɔ ni fe fɛɛ ni wɔbaanyɛ wɔkase lɛ koni wɔnyɛ wɔbo Nyɔŋmɔ toi lɛ?\n20 Yesu bo Nyɔŋmɔ toi yɛ nibii fɛɛ mli, ni enɔkwɛmɔnɔ lɛ ji nɔkwɛmɔnɔ ni fe fɛɛ ni wɔbaanyɛ wɔkase. Yɛ shihilɛi srɔtoi ni ekɛkpe, kɛ nibii ni ehenyɛlɔi lɛ fee lɛ lɛ fɛɛ sɛɛ lɛ, eye e-Tsɛ lɛ anɔkwa. Akɛ nɔkwɛmɔnɔ lɛ, be ni Satan ka lɛ lɛ, edamɔ naa, ni efeee esha eshiii Nyɔŋmɔ. (Mateo 4:1-11) Yesu wekumɛi lɛ ateŋ mɛi komɛi heee amɛyeee akɛ lɛ ji Mesia lɛ, ni amɛwie po akɛ “ejwɛŋmɔ tsuuu nii jogbaŋŋ.” Shi fɛɛ sɛɛ lɛ, Yesu tee nɔ etsu nitsumɔ ni Nyɔŋmɔ kɛwo edɛŋ lɛ. (Marko 3:21) Awa lɛ yi, shi etee nɔ eye Nyɔŋmɔ anɔkwa, ni efeee mɛi ni waa lɛ yi lɛ nɔ ko kɛtooo najiaŋ.—1 Petro 2:21-23.\n21 Yesu ye Yehowa anɔkwa kɛtee gbele mli tɔ̃ɔ. (Kanemɔ Filipibii 2:8.) Gbi ni agbe lɛ lɛ, ena nɔ waa diɛŋtsɛ. Amɔ lɛ, ni amale odasefoi ye odase amɛshi lɛ akɛ ebɔ musu. Kojolɔi ni ye esane lɛ yeee sane lɛ jogbaŋŋ, ni amɛbu lɛ gbele fɔ. Mɛi ŋmɔ lɛ, ni yɛ naagbee lɛ, asraafoi fee lɛ niseniianii ni amɛkala lɛ amɛkpɛtɛ tso he. Be ni eshwɛ fioo ni ebaagbo lɛ, ekɛɛ akɛ: “Agbe naa!” (Yohane 19:30) Yesu gbele lɛ sɛɛ gbii etɛ lɛ, Yehowa tee lɛ shi ni ehã lɛ mumɔŋ gbɔmɔtso. (1 Petro 3:18) No sɛɛ otsii fioo ko lɛ, eku esɛɛ kɛtee ŋwɛi, “eyata Nyɔŋmɔ ninejurɔ nɔ,” ni emɛ kɛyashi Nyɔŋmɔ wo lɛ Maŋtsɛ.—Hebribii 10:12, 13.\n22. Akɛni Yesu ye Yehowa anɔkwa hewɔ lɛ, mɛɛ hiɛnɔkamɔ wɔná?\n22 Yehowa to akɛ gbɔmɛi ahi shi kɛya naanɔ yɛ paradeiso mli yɛ shikpɔŋ lɛ nɔ. Ni akɛni Yesu ye Yehowa anɔkwa hewɔ lɛ, ŋmɛnɛ lɛ, wɔyɛ hiɛnɔkamɔ akɛ, nɔ ni Yehowa to lɛ baaba mli. Yɛ yitso ni nyiɛ sɛɛ lɛ mli lɛ, wɔbaasusu nɔ hewɔ ni Yesu gbele lɛ hãa wɔnáa hiɛnɔkamɔ akɛ wɔbaahi shi kɛya naanɔ lɛ he.\n^ kk. 11 Biblia lɛ tsɛɔ Yehowa akɛ wɔ-Tsɛ, ejaakɛ lɛ ebɔ wɔ. (Yesaia 64:8) Etsɛɔ Yesu hu akɛ Nyɔŋmɔ Bi, ejaakɛ Yehowa bɔ lɛ. Biblia lɛ tsɛɔ ŋwɛibɔfoi lɛ kɛ Adam hu akɛ Nyɔŋmɔ bii.—Hiob 1:6; Luka 3:38.\nANƆKWA SANE 1: YESU JI MESIA LƐ\n“Bo ji Kristo lɛ.”—Mateo 16:16\nMɛni hãa wɔnaa akɛ Yesu ji Mesia lɛ?\nMateo 3:16, 17; Yohane 1:32-34\nYehowa wie akɛ Yesu ji e-Bi lɛ.\nGbalɛi fɛɛ ni kɔɔ Mesia lɛ he lɛ ba mli yɛ Yesu nɔ.\nANƆKWA SANE 2: DANI YESU BAABA SHIKPƆŊ LƐ NƆ LƐ, NO MLI LƐ EJI ŊWƐIBƆFO\n“Mikpeleke shi kɛjɛ ŋwɛi kɛba.”—Yohane 6:38\nMɛni Yesu fee be ni eyɔɔ ŋwɛi lɛ?\nKolosebii 1:15, 16\nYesu ji klɛŋklɛŋ mɔ ni Yehowa bɔ. No sɛɛ lɛ, Yehowa tsɔ Yesu nɔ efee nibii krokomɛi fɛɛ ni eshwɛ lɛ. Yesu kɛ afii akpekpe toi akpei abɔ kase nii kɛjɛ e-Tsɛ lɛ ŋɔɔ.\nYehowa tsu Yesu kɛba shikpɔŋ lɛ nɔ.\nANƆKWA SANE 3: YESU SUMƆƆ MƐI\n“Nyɛhãa gbekɛbii lɛ abaa miŋɔɔ.”—Marko 10:14\nTe Yesu sui lɛ ateŋ nɔ ni onyaa he waa lɛ?\nYesu mli hi, ni ekɛ sanegbaa waaa.\nYohane 4:9, 27\nYesu jie bulɛ kpo etsɔɔ yei, ni ekɛ amɛ ye jogbaŋŋ.\nYohane 13:2-5, 12-17\nYesu ba ehe shi.\nMateo 9:35, 36; Marko 1:40-42\nYesu sumɔɔ ni eye ebua mɛi.\nANƆKWA SANE 4: YESU FEƆ NƆ NI NYƆŊMƆ SUMƆƆ BE FƐƐ BE\n“Migbe nitsumɔ ni okɛhã mi akɛ mitsu lɛ naa.”—Yohane 17:4\nMɛɛ gbɛ nɔ Yesu nɔkwɛmɔnɔ lɛ baanyɛ aye abua wɔ ni wɔye Nyɔŋmɔ anɔkwa?\nBe ni Abonsam ka Yesu lɛ, Yesu ye anɔkwa.\nYesu wekumɛi ye ehe fɛo, shi etee nɔ efee nɔ ni Nyɔŋmɔ sumɔɔ.\nYesu efeee ehenyɛlɔi lɛ efɔŋ ko.\nYesu ye Nyɔŋmɔ anɔkwa kɛtee gbele mli tɔ̃ɔ.\nHebribii 10:12, 13; 1 Petro 3:18\nYehowa tee Yesu shi kɛtee ŋwɛi.\nNamɔ Ji Yesu Kristo? (Fã 1)\nNamɔ Ji Yesu Kristo? (Fã 2)\nNamɔ Ji Yesu Kristo? (Fã 3)\nKɛmaje Mɔ Ko Kɛmaje Mɔ Ko Namɔ Ji Yesu Kristo?


Be ko ni eho lɛ, eji Kuu ko Mlinyo, Tu Tsɛ Ehe Be Fɛɛ Be | Biblia lɛ Tsakeɔ Mɛi\nBuu-Mɔɔ | July 2014\nKANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Bengali Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Gujarat Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korea Lingala Lithuania Luganda Luo Macedonia Malagasy Malay Malayalam Malta Marathi Maya Myanmar Nepali Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Poland Portuguese (Brazil) Punjabi Quechua (Bolivia) Rarotongan Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tshiluba Tsonga Turkey Twi Ukrain Umbundu Venda Vietnam Xhosa Yoruba Zulu\nHe Fɛɛ He ni Maya lɛ Mitu lɛ Tsɛ Mihe\nMɔ ni gba ji Annunziato Lugarà\nBE NI AFƆ LƐ: 1958\nAŊ NƆ NI EJƐ: ITALY\nMƆ NI EJI TSUTSU: YIWALƆI AKUU KO MLINYO\nAfɔ mi ni atsɔse mi yɛ Rome maji komɛi ni ohiafoi titri yɔɔ mli lɛ amli. Shihilɛ lɛ wa waa. Milé minyɛ, ni mikɛ mitsɛ teŋ bɛ jogbaŋŋ. Be ni midaa lɛ, minaaa shihilɛ lɛ mlɛo kwraa.\nMibɔi juu dani miye afii nyɔŋma. Mijo foi kɛshi shĩa klɛŋklɛŋ kwraa be ni miye afii 12 lɛ. Mitsɛ bajie mi yɛ polisifoi atsuŋwoohe wulu lɛ shii abɔ. Daa nɛɛ lɛ mikɛ mɛi ená—miyi wa, ni mimlifuɔ mɔ fɛɛ mɔ kwraa. Be ni miye afii 14 lɛ, mishi shĩa kwraa. Mitsɔ kobɔlɔ ni mikɛ tsofai ni naa wala bɔi nitsumɔ bɔ ni esaaa. Akɛni mibɛ he ko ni miwɔɔ hewɔ lɛ, kɛ́ mina tsɔne ko lɛ, miboteɔ mli akranaa naa, ni miwɔɔ mli kɛyashiɔ hiɛ futɛfutɛ mli. No sɛɛ lɛ, mitaoɔ he ko ni nubu yɔɔ kɛkɛ lɛ, miyaju mihe yɛ jɛmɛ.\nMihe sa kɛ juu—mishaa mɛi abaagi, miboteɔ shĩai kɛ gbɔiatoohe wuji amli kɛ tu ni miyajuɔ amɛ gbɛkɛgbɛkɛ. Mibana gbɛ́i gbonyo, ni etsɛɛɛ ni ojotswalɔi akuu ko fɔ̃ mi nine ni mibafata amɛhe, ni no hã miná hegbɛ ni mibɔi juu yɛ shikatoohei. Akɛni mihiɛ yɛ laŋlaŋ hewɔ lɛ, etsɛɛɛ ni mitsɔ mɔ ko ni asheɔ lɛ gbeyei yɛ kuu lɛ mli. Miyaaa heko ni mihiɛɛɛ tu; yɛ anɔkwale mli lɛ, mikɛwoɔ misune lɛ shishi ni mitsɔleɔ. Awuiyeli, tsofai ni akɛtsuɔ nii yɛ gbɛ ni ejaaa nɔ, juu, wiemɔ sha, kɛ jeŋba sha batsɔ mishihilɛ. Be fɛɛ be lɛ, polisifoi miitao mi. Amɔ mi shii abɔ, ni miye afii pii yɛ tsuŋwoohe.\nBe ko be ni ajie mi yɛ tsuŋwoohe lɛ, mikpɛ mli akɛ mayasara minyɛkwɛ ko. No mli lɛ, mileee kwraa akɛ minyɛkwɛ lɛ kɛ ebii enyɔ ebatsɔ Yehowa Odasefoi. Amɛfɔ̃ mi nine kɛtee kpeei ni Odasefoi lɛ feɔ lɛ eko. Akɛni miitao makpa nii ashi hewɔ lɛ, mikɛ amɛ tee. Be ni wɔyashɛ Maŋtsɛyeli Asa lɛ nɔ lɛ, mikɛɛ doo ja mita heko ni bɛŋkɛ shinaa lɛ naa koni manyɛ mana mɛi ni boteɔ mli kɛ mɛi ni jeɔ kpo lɛ. Nakai beaŋ lɛ, tu tsɛ mihe.\nNakai kpee lɛ tsake mishihilɛ. Mikaiɔ akɛ, nakai gbi lɛ, minu he tamɔ nɔ ni miyɛ jeŋ kroko mli! Mɛi ni yɔɔ jɛmɛ lɛ here mi hiɛmɛɛ, amɛjie naanyobɔɔ su kpo, ni amɛkɛ mi wie kɛ miishɛɛ. Kɛbashi amrɔ nɛɛ lɛ mikaiɔ bɔ ni Odasefoi lɛ jɛ amɛtsui mli amɛjie mlihilɛ kpo amɛtsɔɔ mi lɛ lolo. Enɛ yɛ srɔto kwraa yɛ bɔ ni mɛi ni mikɛshãra yɛ nakai beaŋ lɛ feɔ amɛnii amɛhãa lɛ he kwraa!\nMikpɛlɛ ni Odasefoi lɛ kɛ mi bɔi Biblia lɛ kasemɔ. Be ni miyaa nɔ mikaseɔ nii lɛ, efee faŋŋ kɛhã mi akɛ esa akɛ matsake mishihilɛ kwraa. Mikɛ ŋaawoo ni yɔɔ Abɛi 13:20 ni kɛɔ akɛ: “Mɔ ni kɛ nilelɔi nyiɛɔ lɛ, eeetsɔ nilelɔ; shi mɔ ni kɛ kwashiai bɔɔ lɛ, eeena amane” lɛ tsu nii. Mina akɛ, esa akɛ matsi mihe kɛjɛ ojotswalɔi akuu lɛ he. Enɛ feemɔ bɛ mlɛo, shi Yehowa yelikɛbuamɔ naa lɛ, miye omanye.\nBe nɛɛ ji be klɛŋklɛŋ ni mitswa mifai shi akɛ makpa su gbohii ni mihiɛ nɛɛ fɛɛ\nMihã mihe tse yɛ gbɔmɔtsoŋ hu. Etɔ mi waa dani minyɛ mikpa zigareti shɛremɔ kɛ tsofai ni mikɛtsuɔ nii yɛ gbɛ ni ejaaa nɔ lɛ. Miku miyitsɔi lɛ, mijie toiiaŋnii ni miwo lɛ, ni mikɛ wiemɔ sha kpa nitsumɔ. Be nɛɛ ji be klɛŋklɛŋ ni mitswa mifai shi akɛ makpa su gbohii ni mihiɛ nɛɛ fɛɛ.\nMisumɔɔɔ nikanemɔ kɛ nikasemɔ, ni no hewɔ lɛ, kɛ́ mimia mihɛ ni makase Biblia lɛ po lɛ, mijwɛŋmɔ nyɛɛɛ ahi nɔ. Kɛ̃lɛ, be ni mimiaa mihiɛ lɛ, fiofio lɛ, mibasumɔ Yehowa, kɛkɛ ni mihenilee bɔi mi yii. Bei pii lɛ, mimuɔ saji anaa bɔ ni esaaa, ni minuɔ he akɛ Yehowa kɛ nibii fɔji ni mifee lɛ ekeŋ mi kɔkɔɔkɔ. Yɛ nakai bei lɛ amli lɛ, mikane sane ni kɔɔ bɔ ni Yehowa kɛ eshai ni yɔɔ hiɛdɔɔ ni Maŋtsɛ David fee lɛ ke lɛ lɛ he saji, ni enɛ shɛje mimii waa.—2 Samuel 11:1–12:13.\nNɔ kroko ni fee naagba kɛhã mi ji, ni maya mɛi aŋɔɔ yɛ amɛshĩai amli ni mashiɛ mahã amɛ. (Mateo 28:19, 20) Mishe gbeyei akɛ ekolɛ, mikɛ mɔ ko ni miye lɛ awui loo sane fɔŋ ko baakpe! Shi, fiofio lɛ, minyɛ miye migbeyeishemɔi lɛ anɔ. Be ni mibɔi mɛi krokomɛi yelikɛbuamɔ ni amɛkase wɔŋwɛi Tsɛ ni nɔ bɛ ni kɛ eshai faa lɛ he nii lɛ, ehã mitsui nyɔ mimli.\nYehowa he nii ni mikase lɛ ebaa miyi! Mitsutsu nanemɛi lɛ pii egboi ni awo mɛi komɛi hu mɔɔ, shi mi lɛ mishihilɛ ehi, ni miikpa wɔsɛɛ be kpakpa gbɛ. Amrɔ nɛɛ mibaa mihe shi, mifeɔ toi ni minyɛɔ miyeɔ mimlifu nɔ. Enɛ ehã wekukpaa kpakpa ebakã mi kɛ mɛi fɛɛ ni mikɛshãraa lɛ ateŋ. Mina ŋa hu ni he yɛ fɛo waa ni atsɛɔ lɛ Carmen. Wɔ fɛɛ wɔmiiye kɛmiibua mɛi ni amɛkase Biblia lɛ.\nAmrɔ nɛɛ, miitsu nitsumɔ kpakpa—bei komɛi lɛ miyaa shikatoohei, jeee ni miyaju amɛ, shi moŋ koni miyasaa jɛmɛ!\nKanemɔ koni ona wɔ-Biblia mli nikasemɔ ni wɔfeɔ ni wɔheee nɔ ko lɛ he sanebimɔi lɛ ahetoi.\nSANEYITSO LƐ MLITSƆƆMƆ Nibii Fɔji Ebu yɛ He Fɛɛ He!\nSANEYITSO LƐ MLITSƆƆMƆ Nibii Fɔji Baa Mɛi Kpakpai Anɔ—Mɛni Hewɔ?\nSANEYITSO LƐ MLITSƆƆMƆ Nɔ ni Nyɔŋmɔ Baafee yɛ Efɔŋfeemɔ He\nBIBLIA LƐ TSAKEƆ MƐI He Fɛɛ He ni Maya lɛ Mitu lɛ Tsɛ Mihe\nTe Esa akɛ Otsɔse Obii lɛ Tɛŋŋ?\nAni Obaanyɛ Ona Nyɔŋmɔ ni Anaaa Lɛ Lɛ?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ July 2014 | Mɛni Hewɔ Nibii Fɔji Baa Mɛi Kpakpai Anɔ?\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ July 2014 | Mɛni Hewɔ Nibii Fɔji Baa Mɛi Kpakpai Anɔ?\nJuly 2014 | Mɛni Hewɔ Nibii Fɔji Baa Mɛi Kpakpai Anɔ?\nBUU-MƆƆ July 2014 | Mɛni Hewɔ Nibii Fɔji Baa Mɛi Kpakpai Anɔ?\nHã Maná Toiŋjɔlɛ kɛ Miishɛɛ Afi Pɛ


‘Nyɛboa Toi Koni Nyɛnu Shishi’—Marko 7:14 | Nikasemɔ\n“Nyɛ fɛɛ nyɛboa mi toi koni nyɛnu shishi!”—MARKO 7:14.\nMƐNI OKASEƆ YƐ YESU NƆKWƐMƆNƆ NI KƆƆ . . .\nsinapi wu lɛ he lɛ mli?\nmasha lɛ he lɛ mli?\nguɔyelɔ lɛ he lɛ mli?\njwetri ni aŋɔtee lɛ he lɛ mli?\n1, 2. Mɛni hewɔ mɛi babaoo eyanuuu Yesu wiemɔi lɛ ashishi lɛ?\nKƐ́ MƆ ko kɛ wɔ miiwie lɛ, wɔnuɔ egbee kɛ bɔ ni ewieɔ ehãa lɛ po. Shi kɛ́ wɔbaanu nɔ ni mɔ lɛ wieɔ lɛ shishi lɛ, ja wɔnu wiemɔi ni ekɛtsuɔ nii lɛ ashishi. (1 Korintobii 14:9) Yesu kɛ mɛi akpei abɔ wie yɛ amɛ diɛŋtsɛ amɛmaŋ wiemɔ mli, shi jeee amɛ fɛɛ amɛnu wiemɔi ni ekɛtsu nii lɛ ashishi. No hewɔ lɛ Yesu kɛɛ amɛ akɛ: “Nyɛ fɛɛ nyɛboa mi toi koni nyɛnu shishi!”—Marko 7:14.\n2 Mɛni hewɔ mɛi nɛɛ ateŋ mɛi pii eyanuuu nɔ ni Yesu wie lɛ shishi lɛ? Ejaakɛ amɛteŋ mɛi komɛi hiɛ amɛ diɛŋtsɛ amɛsusumɔ, ni amɛhiɛɛɛ jwɛŋmɔ kpakpa hu. Yesu wie mɛi nɛɛ ahe akɛ: “Gbɛ po nyɛje nyɛkwa Nyɔŋmɔ kitã lɛ, koni nyɛye nyɛblemasane lɛ nɔ.” (Marko 7:9) Amɛkaaa akɛ amɛbaanu Yesu wiemɔi lɛ ashishi. Amɛsumɔɔɔ ni amɛtsakeɔ amɛkusumii kɛ susumɔi ni amɛhiɛ lɛ. Mɛi nɛɛ kɛ amɛtoii nu Yesu wiemɔi lɛ, shi amɛtsuii nuuu shishi. (Nyɛkanea Mateo 13:13-15.) Te wɔɔfee tɛŋŋ wɔná shwelɛ be fɛɛ be akɛ wɔbaakase nii kɛjɛ Yesu tsɔɔmɔi lɛ amli lɛ?\nBƆ NI WƆƆFEE WƆNÁ YESU TSƆƆMƆI LƐ AHE SƐƐ\n3. Mɛni hewɔ Yesu kaselɔi lɛ nu ewiemɔi lɛ ashishi lɛ?\n3 Esa akɛ wɔkase nɔkwɛmɔnɔ ni Yesu kaselɔi ni baa amɛhe shi lɛ fee lɛ. Ekɛɛ amɛ akɛ: “Nyɛ lɛ, ajɔɔ nyɛhiŋmɛii lɛ, akɛ amɛmiina nii, kɛ nyɛtoii lɛ, akɛ amɛmiinu nii.” (Mateo 13:16) Mɛni hewɔ Yesu kaselɔi lɛ nu ewiemɔi lɛ ashishi shi mɛi krokomɛi lɛ nuuu shishi lɛ? Amɛfee nibii etɛ komɛi. Klɛŋklɛŋ lɛ, amɛmiisumɔ ni amɛbibii saji ní amɛnu nɔ ni Yesu tsɔɔ diɛŋtsɛ lɛ shishi. (Mateo 13:36; Marko 7:17) Nɔ ni ji enyɔ lɛ, amɛmiisumɔ ni amɛkɛ nibii hei ni amɛkaseɔ lɛ afata nɔ ni amɛle momo yɛ amɛtsuiiaŋ lɛ he. (Nyɛkanea Mateo 13:11, 12.) Nɔ ni ji etɛ lɛ, amɛmiisumɔ ni amɛkɛ nɔ ni amɛkaseɔ lɛ atsu nii yɛ amɛ diɛŋtsɛ amɛshihilɛ mli, ní amɛkɛye amɛbua mɛi krokomɛi hu.—Mateo 13:51, 52.\n4. Mɛɛ nibii etɛ esa akɛ wɔfee koni wɔnu Yesu nɔkwɛmɔnii lɛ ashishi?\n4 Wɔ hu kɛ́ wɔmiisumɔ ni wɔnu Yesu nɔkwɛmɔnii lɛ ashishi lɛ, esa akɛ wɔfee nibii etɛ ni ekaselɔi lɛ fee lɛ. Klɛŋklɛŋ lɛ, esa akɛ wɔhe be kɛkase Yesu wiemɔi lɛ ni wɔjwɛŋ nɔ, wɔtao nii amli, ni wɔbi saji ni sa. No ji nilee. (Abɛi 2:4, 5) Nɔ ni ji enyɔ lɛ, esa akɛ wɔkwɛ tsakpaa ni yɔɔ nilee ni wɔná nɛɛ kɛ nɔ ni wɔyɔɔ momo lɛ teŋ, ní wɔkwɛ bɔ ni wɔbaaná he sɛɛ wɔhã. No ji saneshishinumɔ. (Abɛi 2:2, 3) Nɔ ni ji etɛ lɛ, esa akɛ wɔkɛ nɔ ni wɔkase lɛ atsu nii yɛ wɔshihilɛ mli. No ji hiɛshikamɔ.—Abɛi 2:6, 7.\nHiɛshikamɔ baanyɛ ahere wɔyiwala!\n5. Okɛ nɔkwɛmɔnɔ ko atsɔɔ srɔto ni yɔɔ nilee, saneshishinumɔ, kɛ hiɛshikamɔ teŋ.\n5 Mɛɛ srɔto yɔɔ nilee, saneshishinumɔ, kɛ hiɛshikamɔ teŋ? Wɔbaanyɛ wɔkɛ nɔkwɛmɔnɔ nɛɛ atsɔɔ mli: Ŋɔɔ lɛ akɛ, odamɔ gbɛjegbɛ ko nɔ, ni bɔɔsu ko miiba. Klɛŋklɛŋ lɛ, ona akɛ bɔɔsu miiba—no ji nilee. No sɛɛ lɛ, ona akɛ kɛji otee nɔ odamɔ jɛmɛ lɛ, bɔɔsu lɛ baatswa bo—no ji saneshishinumɔ! No hewɔ lɛ, oje jɛmɛ—no ji hiɛshikamɔ! Biblia lɛ kɛɔ akɛ, “ŋɔɔ ŋaawoo ni hi [loo hiɛshikamɔ, NW] . . . oto,” ejaakɛ ebaanyɛ ehere oyiwala!—Abɛi 3:21, 22; 1 Timoteo 4:16.\n6. Mɛɛ saji ejwɛ wɔbaabi be ni wɔsusuɔ Yesu nɔkwɛmɔnii lɛ ateŋ kpawo he lɛ? (Kwɛmɔ akrabatsa lɛ.)\n6 Wɔbaasusu Yesu nɔkwɛmɔnii lɛ ateŋ kpawo he yɛ nikasemɔ nɛɛ kɛ nɔ ni nyiɛ sɛɛ lɛ mli. Wɔbaabi saji ni nyiɛ sɛɛ nɛɛ: Mɛni nɔkwɛmɔnɔ lɛ tsɔɔ? (No ji nilee.) Mɛni hewɔ Yesu kɛ nɔkwɛmɔnɔ nɛɛ tsu nii? (No ji saneshishinumɔ.) Mɛɛ gbɛ nɔ wɔbaanyɛ wɔkɛ sane nɛɛ atsu nii yɛ wɔshihilɛ mli, ní wɔkɛye wɔbua mɛi krokomɛi hu? (No ji hiɛshikamɔ.) Naagbee kwraa lɛ, mɛni enɛ tsɔɔ wɔ yɛ Yehowa kɛ Yesu he?\nSINAPI WU LƐ\n7. Mɛni Yesu nɔkwɛmɔnɔ ni kɔɔ sinapi wu lɛ he lɛ tsɔɔ?\n7 Nyɛkanea Mateo 13:31, 32. Mɛni Yesu nɔkwɛmɔnɔ ni kɔɔ sinapi wu lɛ he lɛ tsɔɔ? Sinapi wu lɛ damɔ shi kɛhã Maŋtsɛyeli lɛ he sane ni wɔshiɛɔ lɛ kɛ Kristofoi asafo lɛ. Be ni ato Kristofoi asafo lɛ shishi yɛ afi 33 Ŋ.B. lɛ, no mli lɛ edaaa kwraa, etamɔ “dumɔnii fɛɛ ateŋ bibioo kwraa.” Shi yɛ be kukuoo mli lɛ, ebada oyayaayai yɛ shiɛmɔ nitsumɔ lɛ hewɔ. Mɛi pii kpaaa gbɛ akɛ ebaada oyayaayai yɛ nakai gbɛ nɔ. (Kolosebii 1:23) Yesu kɛɛ akɛ, “ŋwɛi loofɔji lɛ baa bafeɔ tsũi yɛ eniji ateŋ.” Enɛ tsɔɔ akɛ, be ni Kristofoi asafo lɛ daa lɛ, mɛi ni hiɛ tsui kpakpa lɛ náa mumɔŋ niyenii, hɔɔŋ, kɛ wɔɔhe yɛ mli.—Okɛto Ezekiel 17:23 lɛ he.\nKristofoi asafo lɛ etee nɔ eda yɛ gbɛ ni yɔɔ naakpɛɛ waa nɔ\n8. Mɛni hewɔ Yesu kɛ nɔkwɛmɔnɔ ni kɔɔ sinapi wu lɛ he lɛ tsu nii?\n8 Mɛni hewɔ Yesu kɛ nɔkwɛmɔnɔ nɛɛ tsu nii? Ekɛ naakpɛɛ gbɛ ni sinapi wu lɛ tsɔɔ nɔ edaa lɛ tsu nii kɛtsɔɔ bɔ ni Nyɔŋmɔ Maŋtsɛyeli lɛ daa, ebuɔ mɔ he, ni eyeɔ nɔ fɛɛ nɔ ni tsiɔ lɛ gbɛ lɛ nɔ lɛ mli. Kɛjɛ afi 1914 lɛ, Kristofoi asafo lɛ etee nɔ eda yɛ gbɛ ni yɔɔ naakpɛɛ waa nɔ. (Yesaia 60:22) Ayeɔ abuaa mɛi ni yɔɔ asafo lɛ mli lɛ koni amɛya nɔ amɛhi Yehowa masɛi. (Abɛi 2:7; Yesaia 32:1, 2) Shiteekɛwoo ko kwraa nyɛŋ atsĩ asafo lɛ naa ni ekada.—Yesaia 54:17.\n9. (a) Mɛni wɔbaanyɛ wɔkase yɛ sinapi wu lɛ he nɔkwɛmɔnɔ lɛ mli? (b) Mɛni enɛ tsɔɔ wɔ yɛ Yehowa kɛ Yesu he?\n9 Mɛni wɔbaanyɛ wɔkase yɛ sinapi wu lɛ he nɔkwɛmɔnɔ lɛ mli? Ekolɛ Odasefoi pii bɛ he ni wɔyɔɔ lɛ, ni asafo lɛ shwereee hu. Kɛ̃lɛ, esaaa akɛ wɔhiɛ kpaa nɔ kɔkɔɔkɔ akɛ, Maŋtsɛyeli lɛ baanyɛ eye gbɛtsii nii fɛɛ nɔ. Enɛ baawaje wɔ koni wɔfi shi. Akɛ nɔkwɛmɔnɔ lɛ, be ni Nyɛminuu Edwin Skinner yashɛ India yɛ afi 1926 mli lɛ, no mli lɛ Odasefoi babaoo bɛ jɛmɛ, ni amɛnáaa nitsumɔ lɛ mlɛo ejaakɛ asafo lɛ nyɛɛɛ ashwere jogbaŋŋ. Shi etee nɔ eshiɛ ni ena bɔ ni Maŋtsɛyeli lɛ he sane lɛ ye gbɛtsii nii wuji anɔ. Ŋmɛnɛ lɛ, Odasefoi ni fa fe 37,000 yɛ India, ni mɛi ni fa fe 108,000 ba afi 2013 Kaimɔ lɛ. Yɛ afi ni Nyɛminuu Skinner yashɛ India lɛ nɔŋŋ mli ni abɔi Maŋtsɛyeli lɛ he sane lɛ shiɛmɔ yɛ Zambia. Amrɔ nɛɛ, Odasefoi ni fa fe 170,000 yɛ jɛmɛ, ni mɛi 763,915 ba afi 2013 Kaimɔ lɛ. Enɛ tsɔɔ akɛ, kɛ́ ahala mɛi 18 yɛ Zambia lɛ, amɛteŋ mɔ kome ba Kaimɔ lɛ. Asafo lɛ eshwere lɛɛlɛŋ!\n10. Mɛni masha lɛ he nɔkwɛmɔnɔ lɛ tsɔɔ?\n10 Nyɛkanea Mateo 13:33. Mɛni masha lɛ he nɔkwɛmɔnɔ lɛ tsɔɔ? Nɔkwɛmɔnɔ nɛɛ kɔɔ Maŋtsɛyeli lɛ he sane lɛ kɛ bɔ ni etsakeɔ mɛi lɛ he. ‘Ma lɛ fɛɛ’ damɔ shi kɛhã jeŋmaji fɛɛ. Bɔ ni ma lɛ shaa fiofio lɛ feɔ bɔ ni shiɛmɔ nitsumɔ lɛ hãa Maŋtsɛyeli lɛ he sane lɛ gbɛɔ shwaa lɛ he mfoniri. Kɛ́ sinapi wu lɛ miida lɛ, anaa faŋŋ, shi kɛ́ ma lɛ miisha lɛ, ayɔseee. Be ko sɛɛ dani ayɔseɔ.\n11. Mɛni hewɔ Yesu kɛ masha lɛ he nɔkwɛmɔnɔ lɛ tsu nii?\n11 Mɛni hewɔ Yesu kɛ nɔkwɛmɔnɔ nɛɛ tsu nii? Yesu tsɔɔ akɛ Maŋtsɛyeli lɛ he sane lɛ baanyɛ ashɛ “shikpɔŋ lɛ naagbeehei lɛ,” ni ebaanyɛ ehã mɛi atsake amɛtsui. (Bɔfoi lɛ Asaji 1:8) Shishijee mli lɛ, ekolɛ wɔyɔseŋ tsakemɔ nɛɛ, shi eeya nɔ. Yɛ he fɛɛ he lɛ, mɛi babaoo miimɔ Maŋtsɛyeli lɛ he sane lɛ mli, ni amɛmiihã sane ni yɔɔ hewalɛ nɛɛ miiná amɛshihilɛ nɔ hewalɛ.—Romabii 12:2; Efesobii 4:22, 23.\n12, 13. Okɛ nɔkwɛmɔnii komɛi atsɔɔ bɔ ni shiɛmɔ nitsumɔ lɛ eshwere, taakɛ eji yɛ masha lɛ he nɔkwɛmɔnɔ lɛ mli lɛ.\n12 Bei pii lɛ, kɛ́ ashiɛ ahã mɔ ko lɛ, afii komɛi asɛɛ dani anaa yibii ní ewo. Akɛ nɔkwɛmɔnɔ lɛ, yɛ afi 1982 mli lɛ, nyɛmi nuu ko ni atsɛɔ lɛ Franz kɛ eŋa Margit, ni kulɛ amɛsɔmɔɔ yɛ Brazil Betel lɛ, yashiɛ yɛ maŋ bibioo ko mli. Amɛkɛ mɛi babaoo bɔi Biblia lɛ kasemɔ, ni amɛteŋ mɔ kome ji yoo ko ni hiɛ bii ejwɛ. Nakai beaŋ lɛ, yoo lɛ binukpa lɛ eye afii 12 pɛ. Gbekɛ nuu nɛɛ hiɛ gboɔ waa, ni bei pii lɛ eyateɔ dani ajeɔ nikasemɔ lɛ shishi. Sɛɛ mli lɛ, akɛni atsake Franz kɛ Margit nitsumɔ hewɔ lɛ, amɛnyɛɛɛ amɛkɛ yoo nɛɛ kɛ ebii lɛ atsa nikasemɔ lɛ nɔ dɔŋŋ. Afii 25 sɛɛ lɛ, amɛtee amɛyasara mɛi ni yɔɔ nakai maŋ lɛ nɔ lɛ ekoŋŋ. Be ni amɛtee lɛ, mɛni amɛyana? Amɛyana akɛ ato asafo kɛ emli shiɛlɔi 69, ni ama Maŋtsɛyeli Asa hee hu ahã amɛ. Shiɛlɔi nɛɛ ateŋ mɛi 13 ji daa gbɛgbalɔi. Enɛ hã amɛná miishɛɛ waa! Ni nakai gbekɛ nuu ni hiɛ gboɔ lɛ hu? Eda, ni lɛ esɔmɔɔ akɛ onukpai akuu lɛ saji ahe gbɛjianɔtolɔ! Taakɛ eji yɛ masha lɛ he nɔkwɛmɔnɔ ni Yesu wie lɛ mli lɛ, Maŋtsɛyeli lɛ he sane lɛ egbɛ eshwa, ni etsake mɛi babaoo.\n13 Yɛ maji ni wɔnyɛmimɛi lɛ nyɛɛɛ ashiɛ bɔ ni amɛtaoɔ lɛ amli po lɛ, Maŋtsɛyeli lɛ he sane lɛ yaa nɔ etsakeɔ mɛi. Bei pii kɛ́ wɔnu bɔ ni sane lɛ eshwere yɛ maji ni tamɔ nakai lɛ anɔ lɛ, wɔnaa kpɛɔ wɔhe waa. Akɛ nɔkwɛmɔnɔ lɛ, Maŋtsɛyeli lɛ he sane lɛ yashɛ Cuba yɛ afi 1910 mli, ni Nyɛminuu Russell yasara ŋshɔkpɔ nɛɛ yɛ afi 1913 mli. Shishijee mli lɛ, sane lɛ shwereee ekpakpa ko. Shi ŋmɛnɛ lɛ, te nibii tamɔ tɛŋŋ yɛ Cuba? Shiɛlɔi ni fa fe 96,000 miishiɛ sane kpakpa lɛ yɛ jɛmɛ, ni mɛi 229,726 ba afi 2013 Kaimɔ lɛ. Ni tsɔɔ akɛ, kɛ́ ahala mɛi ni yɔɔ jɛmɛ lɛ ateŋ mɛi 48 lɛ, amɛteŋ mɔ kome ba Kaimɔ lɛ. Yɛ maji ni atsĩko wɔnitsumɔ lɛ naa lɛ amli hu lɛ, Maŋtsɛyeli lɛ he sane lɛ eyashɛ hei ni Odasefoi ni yɔɔ maji nɛɛ anɔ lɛ susuuu akɛ abaanyɛ ashiɛ yɛ jɛmɛ lɛ. * (Kwɛmɔ shishigbɛ niŋmaa lɛ.)—Jajelɔ 8:7; 11:5.\nYehowa miikudɔ nɔ fɛɛ nɔ\n14, 15. (a) Mɛni wɔbaanyɛ wɔkase yɛ masha lɛ he nɔkwɛmɔnɔ lɛ mli? (b) Mɛni enɛ tsɔɔ wɔ yɛ Yehowa kɛ Yesu he?\n14 Mɛni wɔbaanyɛ wɔkase yɛ masha lɛ he nɔkwɛmɔnɔ ni Yesu kɛtsu nii lɛ mli? Kɛ́ wɔjwɛŋ nɔ ni Yesu nɔkwɛmɔnɔ lɛ tsɔɔ lɛ nɔ lɛ, wɔbaana akɛ esaaa akɛ wɔyeɔ wɔtsui yɛ bɔ ni Maŋtsɛyeli lɛ he sane lɛ baafee ayashɛ mɛi akpekpei abɔ ni nuko he lɛ aŋɔɔ lɛ he. Yehowa miikudɔ nɔ fɛɛ nɔ. Shi mɛni ji wɔnitsumɔ? Nyɔŋmɔ Wiemɔ lɛ hãa hetoo akɛ: “Leebi lɛ dũ odũmɔnii lɛ, ni gbɛkɛ hu kaajie onine yɛ he; ejaakɛ oleee emli nɔ ni baahi, enɛ jio, enɛ jio, aloo ekolɛ enyɔ lɛ fɛɛ baahi pɛpɛɛpɛ jio.” (Jajelɔ 11:6) Esa akɛ be fɛɛ be lɛ, wɔkai ni wɔbi Yehowa ni ejɔɔ shiɛmɔ nitsumɔ lɛ nɔ, titri lɛ yɛ maji ni atsĩ nitsumɔ lɛ naa yɛ jɛmɛ lɛ anɔ.—Efesobii 6:18-20.\n15 Kɛfata he lɛ, esaaa akɛ wɔnijiaŋ jeɔ wui kɛ́ wɔnaaa yibii ni shiɛmɔ ni wɔshiɛɔ lɛ woɔ lɛ amrɔ nɔŋŋ. Esaaa akɛ wɔgbeɔ “nibii bibii agbi lɛ he guɔ.” (Zakaria 4:10) Ekolɛ naagbee mli aahu lɛ, ebaawo yibii kwraa fe bɔ ni wɔkpaa gbɛ po!—Lala 40:6; Zakaria 4:7.\nGUƆYELƆ LƐ KƐ JWETRI NI AŊƆTEE LƐ\n16. Mɛni nɔkwɛmɔnii ni kɔɔ guɔyelɔ lɛ kɛ jwetri ni aŋɔtee lɛ he lɛ tsɔɔ?\n16 Nyɛkanea Mateo 13:44-46. Mɛni nɔkwɛmɔnii ni kɔɔ guɔyelɔ lɛ kɛ jwetri ni aŋɔtee lɛ he lɛ tsɔɔ? Yɛ Yesu beaŋ lɛ, guɔyelɔi komɛi fãa gbɛ kɛyaa shɔŋŋ kɛyataoɔ adiagbai fɛfɛji ní amɛhe. “Adiagba kome ni jara wa” ni Yesu tsĩ tã yɛ nɔkwɛmɔnɔ nɛɛ mli lɛ damɔ shi kɛhã Maŋtsɛyeli lɛ he anɔkwale ni jara wa lɛ, ni guɔyelɔ lɛ hu damɔ shi kɛhã mɛi ni hiɛ tsui kpakpa ni taoɔ anɔkwale nɛɛ yɛ he fɛɛ he lɛ. Guɔyelɔ lɛ miisumɔ ni ehɔ̃ɔ nɔ fɛɛ nɔ ni eyɔɔ lɛ amrɔ nɔŋŋ, bɔ ni afee ni enyɛ ehe adiagba ni jara wa nɛɛ. Yesu gba nɔkwɛmɔnɔ kroko ni kɔɔ nuu ko ni miitsu nii yɛ abɔɔ ko mli ni na jwetri ko ni “aŋɔtee” lɛ he. Nuu nɛɛ tamɔɔɔ guɔyelɔ lɛ ni miitao jwetri lɛ. Shi be ni ena bɔ ni jwetri lɛ jara wa hã lɛ, eyahɔ̃ɔ “nii fɛɛ” ni eyɔɔ lɛ, koni enyɛ ehe nakai abɔɔ lɛ.\n17. Mɛni hewɔ Yesu gba nɔkwɛmɔnii ni kɔɔ guɔyelɔ lɛ kɛ jwetri ni aŋɔtee lɛ he lɛ?\n17 Mɛni hewɔ Yesu gba nɔkwɛmɔnii enyɔ nɛɛ? Yesu miitsɔɔ akɛ esoro bɔ ni feɔ ni mɔ fɛɛ mɔ naa anɔkwale lɛ. Mɛi komɛi taoɔ anɔkwale lɛ, ni amɛkɛ nibii komɛi shãa afɔle koni amɛnine ashɛ nɔ. Shi yɛ mɛi krokomɛi agbɛfaŋ lɛ, eyɛ mli akɛ jeee amɛ amɛyataoɔ anɔkwale lɛ moŋ, shi kɛ́ mɔ ko yashiɛ ehã amɛ lɛ, amɛmɔɔ mli. Hii ni yɔɔ nɔkwɛmɔnii enyɔ lɛ mli lɛ ateŋ mɔ fɛɛ mɔ yɔse bɔ ni nɔ ni ena lɛ jara wa hã, ni eesumɔ ni ekɛ nibii wuji ashã afɔle koni enine ashɛ nɔ.\nFeemɔ nɔ fɛɛ nɔ ni ooonyɛ, koni anɔkwale lɛ akã he afee nɔ ni okɛyeɔ klɛŋklɛŋ gbɛhe yɛ oshihilɛ mli\n18. (a) Mɛni wɔbaanyɛ wɔkase yɛ nɔkwɛmɔnii enyɔ nɛɛ amli? (b) Mɛni enɛ tsɔɔ wɔ yɛ Yehowa kɛ Yesu he?\n18 Mɛni wɔbaanyɛ wɔkase yɛ nɔkwɛmɔnii enyɔ nɛɛ amli? (Mateo 6:19-21) Bi ohe akɛ: ‘Ani bɔ ni mifeɔ minii yɛ anɔkwale lɛ he lɛ tamɔ bɔ ni hii lɛ fee amɛnii yɛ jwetri lɛ he lɛ? Ani minaa anɔkwale lɛ akɛ jwetri? Ani miisumɔ ni mikɛ nibii ashã afɔle koni minine ashɛ nɔ, aloo mihãa nibii krokomɛi tamɔ daa gbi shihilɛ mli hiamɔ nibii gbalaa mijwɛŋmɔ?’ (Mateo 6:22-24, 33; Luka 5:27, 28; Filipibii 3:8) Kɛ́ wɔsumɔɔ anɔkwale lɛ lɛɛlɛŋ lɛ, wɔbaafee nɔ fɛɛ nɔ ni wɔɔnyɛ, koni ekã he efee nɔ ni wɔkɛyeɔ klɛŋklɛŋ gbɛhe yɛ wɔshihilɛ mli.\n19. Mɛni he wɔbaasusu yɛ nikasemɔ ni nyiɛ sɛɛ lɛ mli?\n19 Nyɛhãa wɔkɛ wɔnifeemɔi atsɔa akɛ wɔbo nɔkwɛmɔnii nɛɛ atoi, ni wɔnu shishi lɛɛlɛŋ. Kaimɔ akɛ, jeee nɔ ni nɔkwɛmɔnii lɛ tsɔɔ lɛ ni wɔɔle lɛ pɛ he hiaa. Esa akɛ wɔkɛ nɔ ni wɔkaseɔ yɛ mli lɛ atsu nii. Wɔbaasusu nɔkwɛmɔnii etɛ krokomɛi ahe yɛ nikasemɔ ni nyiɛ sɛɛ lɛ mli, ni wɔbaakwɛ nɔ ni wɔbaanyɛ wɔkase yɛ mli.\n^ kk. 13 Obaanyɛ okane nɔkwɛmɔnii ni tamɔ enɛɛmɛi ni jɛ Argentina (2001 Yearbook, baafa 186); East Germany (1999 Yearbook, baafa 83); Papua New Guinea (2005 Yearbook, baafa 63); kɛ Robinson Crusoe Ŋshɔkpɔ (June 15, 2000 Buu-Mɔɔ lɛ, baafa 9).\nNɔkwɛmɔnɔ: Sane ko ni kɔɔ nɔ ko loo shihilɛ ko ni mɛi le lɛ he, ní akɛtsuɔ nii koni eye ebua ni anu sane ko ni shishinumɔ wa lɛ shishi. Yesu he esa waa kɛ nɔkwɛmɔnii kɛnitsumɔ\nKɛ́ ookane Yesu nɔkwɛmɔnii lɛ eko lɛ, bi ohe saji ni nyiɛ sɛɛ nɛɛ:\nMɛni nɔkwɛmɔnɔ nɛɛ tsɔɔ?\nMɛni hewɔ Yesu kɛ nɔkwɛmɔnɔ nɛɛ tsu nii?\nMɛɛ gbɛ nɔ manyɛ mikɛ nɔ ni mikase yɛ nɔkwɛmɔnɔ nɛɛ mli lɛ atsu nii?\nMɛni nɔkwɛmɔnɔ nɛɛ tsɔɔ mi yɛ Yehowa kɛ Yesu he?


Te obuɔ Yesu ohãa tɛŋŋ—ákɛ Maŋtsɛ ni yɔɔ hewalɛ waa loo gbekɛ bibioo ni nyɛɛɛ nɔ ko afee?\nBENI Yesu da ni ená ele bɔ ni fee ni abu ehe beni eji gbekɛ bibioo lɛ, ani osusuɔ akɛ esɔle eha Yehowa ni eda lɛ shi?— Mɛni osusuɔ akɛ ekolɛ Yesu baakɛɛ Maria kɛ Yosef yɛ sɛɛ mli beni ená ele akɛ amɛhere eyiwala kɛtsɔ Mizraim ni amɛkɛ lɛ tee lɛ nɔ lɛ?—\nShi, Yesu jeee gbekɛ bibioo dɔŋŋ. Ehiii shikpɔŋ lɛ nɔ po tamɔ bɔ ni efee be ko ni eho lɛ. Shi ani oyoo akɛ ŋmɛnɛ, etamɔ nɔ ni mɛi komɛi susuɔ Yesu he akɛ eji gbekɛ bibioo ni kã kooloi aniyenii anɔ̃ mli?— Anaa enɛ faŋŋ yɛ Blonya be mli, beni anaa Yesu yɛ mfonirii amli yɛ hei pii akɛ gbekɛ bibioo lɛ.\nEyɛ mli akɛ Yesu bɛ shikpɔŋ nɔ dɔŋŋ moŋ, shi ani oheɔ oyeɔ akɛ eyɛ wala mli?— Hɛɛ, átee lɛ shi kɛjɛ gbohii ateŋ, ni amrɔ nɛɛ eji Maŋtsɛ ni he wa waa yɛ ŋwɛi. Mɛni osusuɔ akɛ ebaanyɛ efee ni ekɛbu mɛi ni sɔmɔɔ lɛ lɛ ahe?— Ákɛ nɔkwɛmɔnɔ lɛ, beni Yesu yɔɔ shikpɔŋ nɔ lɛ, etsɔɔ bɔ ni ebaanyɛ ebu mɛi ni sumɔɔ lɛ lɛ ahe. Nyɛhaa wɔkwɛa bɔ ni efee enɛ eha gbi ko beni ekɛ ekaselɔi lɛ yɔɔ lɛlɛ ko mli lɛ.\nNo mli lɛ je miihe ana. Yesu etee nɔ etsɔɔ nii gbi muu lɛ fɛɛ yɛ Galilea Ŋshɔ lɛ ni ji kpaakpo agbo ko ni ekɛlɛ feɔ kilomitai 20 kɛ elɛɛmɔ kilomitai 12 lɛ naa. Agbɛnɛ ekɛɛ ekaselɔi lɛ akɛ: “Nyɛhaa wɔyaa kpaakpo lɛ sɛɛgbɛ.” No hewɔ lɛ, amɛyatara lɛlɛ mli ni amɛbɔi kpaakpo lɛ foo. Etɔ Yesu waa, no hewɔ lɛ, etee lɛlɛ lɛ sɛɛgbɛ, ni eyakã sune ko nɔ. Etsɛɛɛ ni ewɔ̀ vii.\nMɛni Yesu kɛɔ kɔɔyɔɔ kɛ ŋshɔkei lɛ?\nKaselɔi lɛ wɔɔɔ bɔni afee ni amɛkudɔ lɛlɛ lɛ kɛtsɔ egbɛ nɔ. Nɔ fɛɛ nɔ tee nɔ jogbaŋŋ yɛ be ko mli, shi kɔɔyɔɔ ko ni naa wa waa tswa waa diɛŋtsɛ. Etee nɔ etswa waa fe beni eje shishi lɛ, ni ŋshɔkei wuji bɔi kuumɔ. Ŋshɔkei lɛ ku kɛbote lɛlɛ lɛ mli, ni lɛlɛ lɛ bɔi yimɔ kɛ nu.\nKaselɔi lɛ she gbeyei akɛ amɛbaashiu. Shi Yesu sheee gbeyei. Ewɔ̀ lolo yɛ lɛlɛ lɛ sɛɛgbɛ. Yɛ naagbee lɛ, kaselɔi lɛ tsĩɛ lɛ, ni amɛkɛɛ akɛ: ‘Tsɔɔlɔ, Tsɔɔlɔ, heremɔ wɔyiwala; wɔmiihe wɔgboi yɛ ahum lɛ hewɔ.’ Kɛkɛ ni Yesu te shi, ni ekɛ kɔɔyɔɔ lɛ kɛ ŋshɔkei lɛ wie. Ekɛɛ akɛ: “Bu onaa ni ofee diŋŋ.”\nAmrɔ nɔŋŋ ni kɔɔyɔɔ lɛ fɔ̃ɔ tswaa, ni kpaakpo lɛ hiɛ fɛɛ fee diŋŋ. Kaselɔi lɛ anaa kpɛ amɛhe. Amɛnako nɔ ko ni tamɔ nɛkɛ dã. Ni amɛkɛɛkɛɛ amɛhe akɛ: “Namɔ po nɛ, ni kɔɔyɔɔ kɛ ŋshɔ tete boɔ lɛ toi nɛɛ?”—Luka 8:22-25; Marko 4:35-41.\nAni ole mɔ ni Yesu ji?— Ani ole he ni enáa ehewalɛ kpele lɛ kɛjɛɔ?— Kulɛ esaaa akɛ kaselɔi lɛ sheɔ gbeyei beni Yesu kɛ amɛ yɔɔ jɛmɛ lɛ, ejaakɛ Yesu jeee gbɔmɔ folo ko kɛkɛ. Ebaanyɛ efee naakpɛɛ nibii ni gbɔmɔ ko nyɛŋ afee. Ha makɛɛ bo nɔ kroko hu ni be ko lɛ efee yɛ ŋshɔ ni tswaa hamahama lɛ hiɛ.\nJe etsɛre waa, yɛ gbi kroko nɔ. Beni shɛ gbɛkɛ lɛ, Yesu kɛɛ ekaselɔi lɛ akɛ, amɛbote lɛlɛ mli ni amɛtsɔ ehiɛ kɛya ŋshɔ lɛ sɛɛgbɛ. Kɛkɛ ni Yesu kome too tee gɔŋ lɛ nɔ. Eji he ko ni yɔɔ diŋŋ ni ebaanyɛ esɔle yɛ jɛmɛ eha e-Tsɛ, Yehowa Nyɔŋmɔ.\nKaselɔi lɛ bote lɛlɛ mli koni amɛfo ŋshɔ lɛ kɛya ŋshɔ lɛ sɛɛgbɛ. Shi etsɛɛɛ ni kɔɔyɔɔ bɔi tswaa. Etee nɔ etswa waa diɛŋtsɛ. Agbɛnɛ je ena. Kɛkɛ ni amɛjie abalaa lɛ, ni amɛbɔi wirimɔ. Shi amɛnyɛɛɛ amɛya amɛhiɛ tsɔ ko, ejaakɛ kɔɔyɔɔ lɛ miitswa kɛmiishi amɛ. Lɛlɛ lɛ miihoso kɛmiiya kɛmiiba yɛ ŋshɔkei wuji lɛ ahewɔ, ni nu miiba lɛlɛ lɛ mli. Hii lɛ bɔ mɔdɛŋ fɛɛ ni amɛaanyɛ koni amɛshɛ ŋshɔ lɛ naa, shi amɛnyɛɛɛ.\nYesu kome too yɛ gɔŋ lɛ nɔ lolo. Etee jɛmɛ etsɛ waa. Shi agbɛnɛ eena akɛ ekaselɔi lɛ yɛ oshara mli yɛ ŋshɔkei wuji lɛ ahewɔ. No hewɔ lɛ, ekpeleke shi kɛjɛ gɔŋ lɛ nɔ kɛba ŋshɔ lɛ naa. Yesu miisumɔ ni eye ebua ekaselɔi lɛ, no hewɔ lɛ ebɔi ŋshɔ ni efee hamahama lɛ hiɛ nyiɛmɔ kɛmiiya amɛŋɔɔ!\nMɛni baaba kɛji akɛ obɔ mɔdɛŋ akɛ obaanyiɛ nu hiɛ?— Obaashiu, ni obaagbo. Shi Yesu yɛ srɔto. Eyɛ hewalɛ krɛdɛɛ ko. Esa akɛ Yesu anyiɛ gbɛ kakadaŋŋ dani eyashɛ lɛlɛ lɛ he. No hewɔ lɛ, aaafee maŋkɛ̃ dani kaselɔi lɛ na ni Yesu nyiɛ nu lɛ hiɛ kɛmiiba amɛŋɔɔ. Shi, amɛnyɛɛɛ amɛhé nɔ ni amɛnaa lɛ amɛye. Amɛshe gbeyei waa, ni amɛbólɔ yɛ gbeyeishemɔ hewɔ. Kɛkɛ ni Yesu kɛɛ amɛ akɛ: “Nyɛnáa tsui, miŋ; nyɛkashea gbeyei!”\nBeni Yesu bote lɛlɛ lɛ mli pɛ kɛkɛ ni ahum lɛ kpa tswaa. Kaselɔi lɛ anaa kpɛ amɛhe ekoŋŋ. Amɛkula shi yɛ Yesu hiɛ ni amɛkɛɛ akɛ: “Lɛɛlɛŋ, Nyɔŋmɔ bi jio!”—Mateo 14:22-33; Yohane 6:16-21.\nAni kulɛ ebafeŋ miishɛɛ sane akɛ ooohi shi yɛ nakai bei ni eho lɛ amli ni ona nibii ni Yesu fee nɛɛ?— Ani ole nɔ hewɔ ni Yesu fee nakai naakpɛɛ nibii lɛ?— Efee nakai nibii lɛ ejaakɛ esumɔɔ ekaselɔi lɛ, ni eesumɔ ni eye ebua amɛ. Shi efee nakai nibii lɛ hu koni ekɛtsɔɔ hewalɛ kpele ni eyɔɔ ni ekɛbaatsu nii yɛ wɔsɛɛ be mli ákɛ Nyɔŋmɔ Maŋtsɛyeli lɛ Nɔyelɔ lɛ.\nMɛɛ gbɛ nɔ Yesu tsɔɔ ebuɔ esɛɛnyiɛlɔi ahe ŋmɛnɛ?\nŊmɛnɛ po, Yesu fɔɔ ehewalɛ lɛ kɛ nitsumɔ, koni ekɛbu esɛɛnyiɛlɔi lɛ ahe kɛjɛ mɔdɛŋ ni Satan bɔɔ, koni eha amɛkpa Nyɔŋmɔ Maŋtsɛyeli lɛ he sane lɛ ni amɛgbaa mɛi krokomɛi lɛ mli. Shi Yesu kɛ ehewalɛ lɛ tsuuu nii koni ekɛbu ekaselɔi lɛ ahe koni amɛhe akaye aloo ní ekɛtsá amɛ kɛ́ amɛhe miiye. Yɛ naagbee lɛ, Yesu bɔfoi lɛ fɛɛ po gboi. Agbe Yohane nyɛmi nuu Yakobo, ni awo Yohane diɛŋtsɛ tsuŋ.—Bɔfoi lɛ Asaji 12:2; Kpojiemɔ 1:9.\nNakai nɔŋŋ eji ŋmɛnɛ. Kɛ́ gbɔmɛi sɔmɔɔ Yehowa aloo amɛfeee nakai hu lɛ, amɛ fɛɛ amɛhe baanyɛ aye ni amɛbaagboi. Shi, etsɛŋ, nibii baafee srɔto yɛ be mli ni Yesu yeɔ nɔ akɛ Nyɔŋmɔ Maŋtsɛyeli lɛ nɔ Maŋtsɛ lɛ. No mli lɛ, ehe ebahiaŋ ni mɔ ko ashe gbeyei, ejaakɛ Yesu kɛ ehewalɛ lɛ baatsu nii koni ehe aba sɛɛnamɔ kɛha mɛi fɛɛ ni boɔ lɛ toi lɛ.—Yesaia 9:5, 6.\nŊmalɛi krokomɛi ni tsɔɔ akɛ Yesu ni ji mɔ ni Nyɔŋmɔ feɔ lɛ Nɔyelɔ yɛ Nyɔŋmɔ Maŋtsɛyeli lɛ mli lɛ yɛ hewalɛ kpele lɛ ji Daniel 7:13, 14; Mateo 28:18; kɛ Efesobii 1:20-22.


Ani Eji Hefatalɔ Ni Sa Mi? | SAJI NI OBLAHII KƐ OBLAYEI BIƆ\nKANEMƆ YƐ Afrikaans Albania Amharic Arabic Arabic (Lebanon) Armenia Azerbaijani Azerbaijani (Cyrillic) Blɔfo Brazil Mumuii Awiemɔ Bulgaria Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatia Czech Denmark Dutch Efik Estonia Ewe Fiji Finland French Ga Georgia Germany Haitian Creole Hausa Hebri Hela Hiligaynon Hungary Iban Iceland Iloko Indonesia Italia Japan Kachin Kikuyu Kinyarwanda Kirghiz Kirundi Korea Latvia Lithuania Macedonia Malagasy Malay Malayalam Malta Myanmar Norway Nzema Ossetia Papiamento (Curaçao) Poland Portugal (Portugal) Portuguese (Brazil) Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Shona Sinhala Slovak Slovenia Spania Sranantongo Sunda Swahili Sweden Tagalog Telugu Thailand Tsonga Turkey Turkmen Ukrain Umbundu Vietnam Waray-Waray Xhosa Zulu\nAni Eji Hefatalɔ Ni Sa Mi?\nAni ona mɔ ko ni osusuɔ akɛ ebaafee hefatalɔ ni sa kɛhã gbalashihilɛ? Kɛ́ nakai lɛ, te obaafee tɛŋŋ ole akɛ eji hefatalɔ ni sa kɛhã bo lɛ?\nEsa akɛ okwɛ koni mɔ lɛ he fɛo loo enifeemɔi komɛi akalaka bo. Ebaanyɛ eba lɛ akɛ yoo ni ehe fɛo emɔ otsui nɛɛ jeee mɔ ko ni anyɛɔ amuɔ afɔ̃ɔ enɔ, aloo ekolɛ nuu ni mɛi fɛɛ sumɔɔ esane nɛɛ jeee mɔ ko ni baa ejeŋ jogbaŋŋ. Ekã shi faŋŋ akɛ, ootao mɔ ko ni obaanyɛ okɛ lɛ ahi shi daa—mɔ ko ni esu kɛ otii ni mamɔ ehiɛ lɛ tamɔ onɔ lɛ nɔŋŋ.—1 Mose 2:18; Mateo 19:4-6.\nKwɛmɔ Nii Kɛya Shɔŋŋ\nSusumɔ mɔ ni oná ehe suɔmɔ lɛ he jogbaŋŋ. Kɛ̃lɛ, kwɛmɔ jogbaŋŋ! Ejaakɛ, kɛ́ okwɛɛɛ ni ahi lɛ, okɛ ojwɛŋmɔ baama esui ni osumɔɔ ni ona lɛ pɛ anɔ. No hewɔ lɛ, too otsui shi. Bɔɔ mɔdɛŋ ole nɔ gbɔmɔ ni eji diɛŋtsɛ.\nMɛi pii yɛ ni kɛ́ amɛkɛ mɔ ko miinyiɛ kɛhã gbãla lɛ, amɛkwɛɛɛ nii kɛyaaa shɔŋŋ. Moŋ lɛ, oya nɔŋŋ lɛ amɛkɛ amɛjwɛŋmɔ maa nibii ni amɛyi enyɔ lɛ fɛɛ amɛsumɔɔ lɛ anɔ; amɛkɛɔ akɛ: “Lala ni misumɔɔ lɛ, no nɔŋŋ esumɔɔ.” “Shwɛmɔ ni misumɔɔ lɛ, no nɔŋŋ esumɔɔ.” “Wɔkɛ wɔhe kpãa gbee yɛ nɔ fɛɛ nɔ he!” Shi esaaa akɛ ohãa enɛɛmɛi lakaa bo. Esa akɛ oyoo ‘etsuiŋ gbɔmɔ ní aŋɔtee’ lɛ. (1 Petro 3:4; Efesobii 3:16) Nɔ najiaŋ ni okɛ ojwɛŋmɔ baama nibii ni osusuɔ akɛ nyɛkpãa gbee yɛ he lɛ anɔ lɛ, ebaahi jogbaŋŋ akɛ obaakwɛ bɔ ni efeɔ nii kɛ́ nyɛkpaaa gbee yɛ nɔ ko he.\nAkɛ nɔkwɛmɔnɔ lɛ, susumɔ saji nɛɛ ahe okwɛ:\nKɛ́ gbeekpamɔ eyabaaa yɛ nyɛteŋ lɛ, ani eyeɔ etsui naa sane, ‘emli fuɔ,’ loo ewieɔ wiemɔi ni esaaa? (Galatiabii 5:19, 20; Kolosebii 3:8) Loo kɛ́ eba lɛ nakai lɛ, eŋmɛɔ sane lɛ he, kɛ́ nakai feemɔ fiteŋ nɔ ko?—Yakobo 3:17.\nAni esumɔɔ ni etsɔ ŋaa gbɛ nɔ koni afee nɔ ni esumɔɔ, loo enine ashɛ nɔ ni etaoɔ nɔ? Ani eyeɔ awuŋa? Ani esumɔɔ akɛ ená onɔ fɛɛ nɔ mli? Oblayoo ko ni atsɛɔ lɛ Nicole lɛ wie akɛ: “Bei komɛi lɛ, minuɔ ni mɛi komɛi ni nyiɛ kɛhã gbãla lɛ kɛ amɛhe miibé, akɛni mɔ kome etswaaa mɔ kroko lɛ loo ehãaa ele he ni etee lɛ hewɔ. Enɛ tsɔɔ akɛ amɛyɛ naagba.”—1 Korintobii 13:4.\nTe mɛi naa nakai mɔ lɛ amɛhãa tɛŋŋ? Ebaahi akɛ okɛ mɛi ni le mɔ lɛ jogbaŋŋ, tamɔ asafoŋ onukpai loo mɛi ni edara ni sumɔɔ Yehowa waa ni yɔɔ asafo lɛ mli lɛ agba mɔ lɛ he sane. Kɛ́ ofee nakai lɛ, obaale kɛji mɛi “wieɔ ehe ekpakpa” loo awieee ehe ekpakpa.—Bɔfoi 16:1, 2.\nKɛmaje Mɔ Ko Kɛmaje Mɔ Ko Ani Eji Hefatalɔ Ni Sa Mi?


Yohane 20 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Yohane Ŋma 20:1-31\nGbonyobu lɛ kã efolo (1-10)\n20 Otsi lɛ mli klɛŋklɛŋ gbi lɛ nɔ lɛ, Maria Magdalena ba gbonyobu* lɛ naa leebi maŋkpa,+ be ni duŋ ewo lolo, ni ena akɛ ajie tɛ lɛ yɛ gbonyobu* lɛ naa momo.+ 2 No hewɔ lɛ, ejo foi ni eba Simon Petro kɛ kaselɔ kroko lɛ, mɔ ni Yesu sumɔɔ lɛ+ lɛ ŋɔɔ, ni ekɛɛ amɛ akɛ: “Amɛjie Nuŋtsɔ lɛ kɛje gbonyobu lɛ mli,+ ni wɔleee he ni amɛkɛ lɛ eyafɔ̃.” 3 Kɛkɛ ni Petro kɛ kaselɔ kroko lɛ yi mli akɛ amɛmiiya gbonyobu lɛ he. 4 Amɛyi enyɔ lɛ fɛɛ amɛwo foi, shi kaselɔ kroko lɛ he fee oya fe Petro ni eyashɛ gbonyobu lɛ naa klɛŋklɛŋ. 5 Be ni edɔ emli ekwɛ mli lɛ, ena klalai lɛ jwere jɛmɛ,+ shi eboteee mli. 6 Kɛkɛ ni Simon Petro hu nyiɛ esɛɛ kɛba, ni ebabote gbonyobu lɛ mli. Ni ena klalai lɛ jwere jɛmɛ. 7 Mama ni akɛfi eyitso lɛ kãaa mamai krokomɛi ni akɛbala lɛ lɛ amasɛi, shi moŋ akota ni ekã he kroko banee. 8 Kɛkɛ ni kaselɔ kroko ni yashɛ gbonyobu lɛ naa klɛŋklɛŋ lɛ hu bote mli, ni ena, ni ehe eye. 9 Shi no mli lɛ, amɛnuko ŋmalɛ lɛ shishi akɛ esa akɛ ete shi kɛjɛ gbohii ateŋ.+ 10 No hewɔ lɛ, kaselɔi lɛ ku amɛsɛɛ kɛtee amɛshĩai. 11 Shi Maria tee nɔ edamɔ gbonyobu lɛ masɛi, ni eefó. Be ni efóɔ lɛ, edɔ emli ekwɛ gbonyobu lɛ mli, 12 ni ena ŋwɛibɔfoi enyɔ+ ni wo atadei yɛji tara shi yɛ he ni akɛ Yesu gbonyo lɛ fɔ̃ lɛ, mɔ kome yɛ yitsogbɛ, ni mɔ kome hu yɛ najiashigbɛ. 13 Ni amɛkɛɛ lɛ akɛ: “Yoo, mɛni hewɔ ofóɔ?” Ekɛɛ amɛ akɛ: “Amɛjie mi-Nuŋtsɔ lɛ kɛtee, ni mileee he ni amɛkɛ lɛ eyafɔ̃.” 14 Be ni ewie enɛ lɛ, etsɔ ehe ni ena Yesu damɔ shi, shi eyɔseee akɛ Yesu ni.+ 15 Yesu bi lɛ akɛ: “Yoo, mɛni hewɔ ofóɔ? Namɔ otaoɔ?” Shi lɛ lɛ, esusu akɛ abɔɔ nɔkwɛlɔ lɛ ni, ni ekɛɛ lɛ akɛ: “Onukpa, kɛ́ bo owó lɛ kɛtee lɛ, kɛɛmɔ mi he ni okɛ lɛ eyafɔ̃, ni mayawó lɛ kɛya.” 16 Yesu kɛɛ lɛ akɛ: “Maria!” Be ni Maria tsɔ ehe lɛ, ekɛɛ lɛ yɛ Hebri mli akɛ: “Rabuni!” (eshishi ji “Tsɔɔlɔ!” ) 17 Yesu kɛɛ lɛ akɛ: “Kpa mimli mɔmɔ, ejaakɛ mináko makwɔ kɛya Tsɛ lɛ ŋɔɔ. Shi yaa minyɛmimɛi lɛ aŋɔɔ+ ni oyakɛɛ amɛ akɛ, ‘Miikwɔ kɛmiiya mi-Tsɛ+ kɛ nyɛ hu nyɛ-Tsɛ, kɛ mi-Nyɔŋmɔ+ kɛ nyɛ hu nyɛ-Nyɔŋmɔ lɛ ŋɔɔ.’” 18 Maria Magdalena ba ni ebabɔ kaselɔi lɛ amaniɛ akɛ: “Mina Nuŋtsɔ lɛ!” Ni ekɛɛ amɛ nɔ ni Yesu kɛɛ lɛ lɛ.+ 19 Agbɛnɛ, nakai gbi lɛ gbɛkɛ, ni ji otsi lɛ mli klɛŋklɛŋ gbi lɛ, be ni Yudafoi lɛ agbeyeishemɔ hewɔ lɛ aŋamɔ he ni kaselɔi lɛ yɔɔ lɛ shinai lɛ, Yesu ba ni ebadamɔ amɛteŋ ni ekɛɛ amɛ akɛ: “Toiŋjɔlɛ ahã nyɛ.”+ 20 Be ni ewie enɛ lɛ, ekɛ eniji kɛ eŋmawuiaŋ tsɔɔ amɛ.+ Kɛkɛ ni kaselɔi lɛ ná miishɛɛ waa diɛŋtsɛ akɛ amɛna Nuŋtsɔ lɛ.+ 21 Yesu saa ekɛɛ amɛ akɛ: “Toiŋjɔlɛ ahã nyɛ.+ Bɔ ni Tsɛ lɛ tsu mi lɛ,+ nakai nɔŋŋ mi hu mitsuɔ nyɛ nɛɛ.”+ 22 Be ni ewie enɛ lɛ, efili kɔɔyɔɔ eshwie amɛnɔ ni ekɛɛ amɛ akɛ: “Nyɛhea mumɔ krɔŋkrɔŋ.+ 23 Kɛ́ nyɛkɛ mɛi ahe eshai ke amɛ lɛ, akɛke amɛ; kɛ́ nyɛkɛ mɛi ahe eshai ekeee amɛ lɛ, akɛkeko amɛ.” 24 Shi no mli lɛ, Toma,+ Mɛi Nyɔŋma Kɛ Enyɔ lɛ ateŋ mɔ kome ni atsɛɔ lɛ Hãaji lɛ, fataaa amɛhe be ni Yesu ba lɛ. 25 No hewɔ lɛ, kaselɔi krokomɛi lɛ kɛɛ lɛ akɛ: “Wɔna Nuŋtsɔ lɛ!” Shi ekɛɛ amɛ akɛ: “Kɛ́ minaaa plɛkoobii lɛ anaa yɛ edɛŋ ni mikɛ miwao wooo plɛkoobii lɛ anaa, ni mikɛ minine wooo eŋmawuiaŋ lɛ,+ miheŋ miyeŋ kɔkɔɔkɔ.” 26 Enɔ gbii kpaanyɔ sɛɛ lɛ, ekaselɔi lɛ yɛ tsũ mli ekoŋŋ, ni Toma fata amɛhe. Eyɛ mli akɛ aŋamɔ shinai lɛ moŋ, shi Yesu ba, ni ebadamɔ amɛteŋ ni ekɛɛ: “Toiŋjɔlɛ ahã nyɛ.”+ 27 No sɛɛ lɛ, ekɛɛ Toma akɛ: “Okɛ owao awo biɛ, ni okwɛ midɛ̃, ni okɛ onine awo miŋmawuiaŋ, ni okpa ŋwanejee lɛ,* shi moŋ hemɔ oye.” 28 Toma hã lɛ hetoo akɛ: “Mi-Nuŋtsɔ kɛ mi-Nyɔŋmɔ!” 29 Yesu kɛɛ lɛ akɛ: “Ni ona mi hewɔ lɛ, ohe oye agbɛnɛ? Mɛi ni enaaa shi amɛheɔ amɛyeɔ lɛ yɛ miishɛɛ.” 30 Anɔkwa, Yesu fee okadii krokomɛi babaoo hu yɛ kaselɔi lɛ ahiɛ, ni aŋmalako ashwieko shi yɛ wolokpo* nɛɛ mli.+ 31 Shi aŋmala enɛɛmɛi ashwie shi koni nyɛhe nyɛye akɛ Yesu ji Kristo lɛ, Nyɔŋmɔ Bi lɛ, ni akɛni nyɛheɔ nyɛyeɔ hewɔ lɛ, nyɛbaatsɔ egbɛ́i lɛ nɔ nyɛná wala.+\n^ Greek sht. ŋm., “ni okpa he ni oheee oyeee lɛ.”


1 Petro 4 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nHii shi yɛ Nyɔŋmɔ suɔmɔnaa nii anaa, taakɛ Kristo fee lɛ (1-6)\n4 Akɛni Kristo na nɔ yɛ heloo mli hewɔ lɛ, nyɛ hu nyɛkɛ nakai jwɛŋmɔ* lɛ nɔŋŋ amiaa akɛ tawuu nii; ejaakɛ mɔ ni ena nɔ yɛ heloo mli lɛ, ekpa eshafeemɔ, 2 koni be ni eshwɛ ehã lɛ yɛ heloo mli shihilɛ nɛɛ mli lɛ, ekahi shi yɛ nibii ni gbɔmɛi shweɔ lɛ anaa dɔŋŋ, shi moŋ yɛ Nyɔŋmɔ suɔmɔnaa nii anaa. 3 Ejaakɛ efa hã nyɛ akɛ be ni eho momo lɛ mli lɛ nyɛtsu jeŋmajiaŋbii atsui naa nii, be mli ni nyɛba nyɛjeŋ yɛ nibii fɔji ni akɛ kuɛŋtimɔ feɔ,* akɔnɔi ni ayeee nɔ, dãa ni anuɔ kɛtekeɔ nɔ, hiɛtserɛjiemɔi ni yɔɔ hoo, dãanumɔ mli akaŋshii, kɛ amagajamɔi ni ahiɔ lɛ amli lɛ. 4 Efeɔ amɛ naakpɛɛ akɛ nyɛkɛ amɛ shaaa foi kɛyaaa nakai gbɛ gbonyo ni ji sakasakafeemɔ lɛ nɔŋŋ nɔ dɔŋŋ, ni no hewɔ lɛ amɛwieɔ nyɛhe efɔŋ. 5 Shi mɛi nɛɛ baabu akɔntaa ahã mɔ ni esaa ehe eto ni baakojo hiɛkãalɔi kɛ gbohii fɛɛ lɛ. 6 Anɔkwa, enɛ hewɔ ajaje sane kpakpa lɛ atsɔɔ gbohii lɛ hu lɛ, koni amɛhi shi yɛ mumɔ lɛ naa yɛ Nyɔŋmɔ hiɛ, tsɛbelɛ yɛ gbɔmɛi ahiɛ lɛ akojo amɛ yɛ heloo lɛ naa. 7 Shi nibii fɛɛ anaagbee eshɛ etã. No hewɔ lɛ, nyɛnáa jwɛŋmɔ ni sa, ni nyɛhiɛ ahia nyɛhe nɔ* yɛ sɔlemɔi agbɛfaŋ. 8 Shi titri lɛ, nyɛsumɔsumɔa nyɛhe kɛ suɔmɔ ni mli wa, ejaakɛ suɔmɔ haa eshai babaoo nɔ. 9 Nyɛfeefea nyɛhe gbɔ ni mligbigbilimɔ akahi mli. 10 Bɔ ni mɔ fɛɛ mɔ ená nikeenii ko lɛ, nyɛkɛsɔmɔsɔmɔa nyɛhe akɛ Nyɔŋmɔ duromɔ lɛ ni jeɔ kpo yɛ gbɛi srɔtoi anɔ lɛ anɔkwɛlɔi kpakpai. 11 Kɛ́ wiemɔ mɔ ko wieɔ lɛ, ewie akɛ Nyɔŋmɔ wiemɔi; kɛ́ sɔɔmɔ mɔ ko sɔmɔɔ lɛ, esɔmɔ akɛ hewalɛ ni Nyɔŋmɔ hãa lɛ mli ejɛɔ esɔmɔɔ; koni atsɔ Yesu Kristo nɔ awo Nyɔŋmɔ hiɛ nyam yɛ nii fɛɛ mli. Lɛ enɔ ji anunyam lɛ kɛ hewalɛ lɛ kɛyashi naanɔi anaanɔ. Amen. 12 Mɛi ni asumɔɔ, nyɛkahãa jaramɔ shihilɛi ni tamɔ la ni nyɛkɛkpeɔ lɛ feɔ nyɛ naakpɛɛ, tamɔ nɔ ni nyɛkɛ nɔ ko srɔto ko miikpe. 13 Moŋ lɛ, babaoo ni nyɛnáa gbɛfaŋnɔ yɛ Kristo nɔnai lɛ amli lɛ, nyɛmii ashɛa nyɛhe daa, koni be mli ni ajieɔ enunyam lɛ kpo lɛ, nyɛmii asaa ashɛ nyɛhe ní nyɛmli afili nyɛ. 14 Kɛ́ Kristo gbɛ́i lɛ hewɔ abɔɔ nyɛ ahora lɛ,* nyɛyɛ miishɛɛ, ejaakɛ anunyam mumɔ lɛ, hɛɛ, Nyɔŋmɔ mumɔ lɛ jɔɔ ehe yɛ nyɛnɔ. 15 Shi nyɛteŋ mɔ ko mɔ ko akana nɔ akɛ gbɔmɔgbelɔ loo julɔ loo efɔŋfeelɔ loo mɔ ni kɛ ehe woɔ mɛi krokomɛi asaji amli. 16 Shi kɛ́ mɔ ko miina nɔ akɛ Kristofonyo lɛ, ehiɛ akagbo, shi moŋ eya nɔ ewo Nyɔŋmɔ hiɛ nyam be mli ni gbɛ́i nɛɛ kã enɔ lɛ. 17 Ejaakɛ be ni ato ni abaaje kojomɔ shishi kɛjɛ Nyɔŋmɔ we lɛ nɛ. Agbɛnɛ, kɛ́ wɔnɔ ejeɔ shishi yɛ lɛ, mɛi ni booo Nyɔŋmɔ sane kpakpa lɛ toi lɛ, te amɛnaagbee baafee tɛŋŋ? 18 “Ni kɛ́ ekpakpa ko dani aaahere jalɔ yiwala lɛ, belɛ mɔ ni ebuuu Nyɔŋmɔ kɛ mɔ ni ji eshafeelɔ lɛ, mɛni baaba enɔ?” 19 No hewɔ lɛ, mɛi ni naa nɔ yɛ Nyɔŋmɔ suɔmɔ naa lɛ aya nɔ atu amɛhe* amɛwo Bɔlɔ anɔkwafo lɛ dɛŋ* be mli ni amɛfeɔ ekpakpa lɛ.\n^ Aloo “faishitswaa; yiŋkpɔŋmɔɔ.”\n^ Aloo “nyɛfea klalo; nyɛhiɛ atsɛ̃a.”\n^ Aloo “ajɛɔ nyɛ lɛ.”\n^ Aloo “amɛsusumai.”\n^ Aloo “aya nɔ ajie amɛhe yi amɛhã Bɔlɔ anɔkwafo lɛ; aya nɔ ajie amɛsusumai ayi amɛhã Bɔlɔ anɔkwafo lɛ.”


1 Samuel 17 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Australia Mumuii Awiemɔ Austria Mumuii Awiemɔ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumuii Awiemɔ Bengali Bicol Bislama Blɔfo Bolivia Mumuii Awiemɔ Brazil Mumuii Awiemɔ Britian Mumuii Awiemɔ Bulgaria Cambodia Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumuii Awiemɔ Costa Rica Mumuii Awiemɔ Croatia Croatia Mumuii Awiemɔ Cuban Sign Language Czech Czech Mumuii Awiemɔ Denmark Dutch Dutch Mumuii Awiemɔ Ecuador Mumuii Awiemɔ Efik Estonia Ewe Fiji Filipi Mumuii Awiemɔ Finland French French Mumuii Awiemɔ Ga Galician Georgia Germany Germany Mumuii Awiemɔ Ghana Mumuii Awiemɔ Guarani Guatemala Mumuii Awiemɔ Gujarat Gun Haitian Creole Hebri Hela Hela Mumuii Awiemɔ Hiligaynon Hindi Hiri Motu Hondura Mumuii Awiemɔ Hungary Hungary Mumuii Awiemɔ Igbo Iloko India Mumuii Awiemɔ Indonesia Indonesia Mumuii Awiemɔ Ireland Mumuii Awiemɔ Isoko Israel Mumuii Awiemɔ Italia Italia Mumuii Awiemɔ Jamaica Mumuii Awiemɔ Japan Japan Mumuii Awiemɔ Javanese Kannada Kazakh Kenya Mumuii Awiemɔ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Korea Mumuii Awiemɔ Kosrae Latvia Lingala Lithuania Luganda Luo Luvale Macedonia Madagascar Mumuii Awiemɔ Malagasy Malawi Mumuii Awiemɔ Malay Malayalam Malaysia Mumuii Awiemɔ Malta Marathi Maya Mexico Mumuii Awiemɔ Mozambique Mumuii Awiemɔ Myanmar Navajo Nepali New Zealand Mumuii Awiemɔ Nias Nicaragua Mumuii Awiemɔ Nigeria Mumuii Awiemɔ Norway Nzema Oromo Ossetia Otetela Panaman Mumuii Awiemɔ Pangasinan Paraguay Mumuii Awiemɔ Pennsylvania German Persia Peru Mumuii Awiemɔ Poland Poland Mumuii Awiemɔ Portugal (Portugal) Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Ayacucho) Quechua (Huallaga Huánuco) Romania Russia Russia Mumuii Awiemɔ Salvador Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovak Mumuii Awiemɔ Slovenia Slovenia Mumuii Awiemɔ South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Swedish Mumuii Awiemɔ Swiss German Mumuii Awiemɔ Tagalog Tahiti Taiwan Mumuii Awiemɔ Tajiki Tamil Tatar Telugu Tetun Dili Thailand Thailand Mumuii Awiemɔ Ticuna Tigrinya Tok Pisin Tonga Tshiluba Tsonga Turkey Turkmen Tuvalu Twi Tzotzil Uighur (Cyrillic) Ukrain Umbundu Uruguay Mumuii Awiemɔ Uzbek Uzbek (Roman) Venda Venezuela Mumuii Awiemɔ Vietnam Waray-Waray Xavante Xhosa Yoruba Zambia Mumuii Awiemɔ Zimbabwe Mumuii Awiemɔ Zulu\nDavid gbe Goliat (1-58)\nGoliat jɛ Israelbii lɛ (8-10)\nDavid kɛɛ ekɛ Goliat baawu (32-37)\nDavid nɔ yɛ Yehowa gbɛ́i mli (45-47)\n17 Agbɛnɛ, Filistibii+ lɛ bua amɛsraafoi* lɛ anaa kɛhã ta. Amɛyabua amɛhe naa yɛ Soko,+ ni ji Yuda nɔ lɛ, ni amɛbɔ nsara yɛ Soko kɛ Azeka+ teŋ, yɛ Efes-damim.+ 2 Saul kɛ Israel hii lɛ bua amɛhe naa ni amɛyabɔ nsara yɛ Ela Jɔɔ+ lɛ mli, ni amɛgba ta amɛwo Filistibii lɛ. 3 Filistibii lɛ bua amɛhe naa yɛ gɔŋ lɛ ekome shishi ni Israelbii lɛ hu bua amɛhe naa yɛ gɔŋ kroko lɛ shishi, ni jɔɔ lɛ kã amɛteŋ. 4 Kɛkɛ ni ta-hefalɔ* ko je kpo kɛjɛ Filistibii lɛ nsarai lɛ amli; atsɛɔ lɛ Goliat,+ ejɛ Gat,+ ni ekwɔlɛ ji ninetalɔi ekpaa kɛ dɛ̃ ni agbɛ mli lɛɛmɔ kome.* 5 Ebu akɔɔble fai, ni ewo dama ni akɛ dadei ni eko kã eko nɔ tamɔ loo he totoi fee. Akɔɔble dama+ ni ewo lɛ tsiimɔ ji shekeli 5,000.* 6 Ewo akɔɔble kanto hebuunɔ yɛ enaji, ni akɔɔble akpɔlɔ+ kuku ko hu tsɛ ekɔɔji asɛɛ. 7 Akpɔlɔ ni ehiɛ lɛ sɛɛ tso lɛ da tamɔ tsɔne ni mamalolɔ kɛloɔ mama lɛ mli tso,+ ni akpɔlɔ lɛ naa dade lɛ tsiimɔ ji shekeli 600;* ni mɔ ni hiɛɔ etsɛŋ lɛ nyiɛ ehiɛ. 8 Kɛkɛ ni eho edamɔ shi ni ebo etsɛ Israel asraafoi+ lɛ ni ekɛɛ akɛ: “Mɛni hewɔ nyɛbabua nyɛhe naa kɛhã ta? Miba ni mibawu yɛ Filistibii lɛ anajiaŋ. Saul tsuji ji nyɛ.* No hewɔ lɛ, nyɛhalaa nyɛteŋ nuu kome ni ekpeleke shi kɛba ni ekɛ mi abawu yɛ nyɛnajiaŋ. 9 Kɛ́ enyɛ ekɛ mi wu ni egbe mi lɛ, no lɛ, wɔbaatsɔmɔ nyɛtsuji. Shi kɛ́ miye enɔ kunim ni migbe lɛ lɛ, nyɛbaatsɔmɔ wɔtsuji ni nyɛbaasɔmɔ wɔ.” 10 Kɛkɛ ni Filistinyo lɛ kɛɛ akɛ: “Miibɔ Israel asraafoi lɛ ahora*+ ŋmɛnɛ gbi nɛɛ. Nyɛjiea nuu ko nyɛhãa mi, ni eba wɔwu!” 11 Be ni Saul kɛ Israel fɛɛ nu Filistinyo lɛ wiemɔi nɛɛ lɛ, amɛtsui fã ni amɛshe gbeyei waa. 12 David tsɛ ji Yishai,+ Efratnyo+ ko ni jɛ Betlehem+ yɛ Yuda, ni eyɛ bihii kpaanyɔ;+ yɛ Saul gbii lɛ amli lɛ, no mli lɛ, egbɔ momo. 13 Ebihii onukpai etɛ lɛ kɛ Saul etee ta.+ Ebihii etɛ lɛ ni tee ta lɛ agbɛ́ii ji, Eliab,+ lɛ ji kromɔ, mɔ ni ji enyɔ lɛ ji Abinadab,+ ni mɔ ni ji etɛ lɛ, Shama.+ 14 David ji amɛteŋ gbekɛ kwraa,+ ni onukpai etɛ lɛ kɛ Saul etee ta. 15 No mli lɛ, kɛfee lɛ, David jɛɔ Saul ŋɔɔ eyakwɛɔ etsɛ gwantɛŋi+ lɛ fioo yɛ Betlehem, ni ekuɔ esɛɛ ebaa. 16 Shi Filistinyo lɛ tsiɔ ebɛŋkɛɔ ni ebaa ebadamɔɔ shi daa leebi kɛ daa gbɛkɛ gbii 40. 17 Kɛkɛ ni Yishai kɛɛ ebinuu David akɛ: “Ofainɛ, hemɔ ŋmaa* ni ashĩ nɛɛ efa kome* kɛ blodoi nyɔŋma nɛɛ, ni osha ohe okɛyahã onyɛmimɛi hii lɛ yɛ nsara lɛ mli. 18 Ni hemɔ nɛkɛ tsiisi* kukuji nyɔŋma nɛɛ hu ni okɛyahã asraafoi akpetsɛ lɛ; agbɛnɛ hu, ni okwɛ bɔ ni onyɛmimɛi hii lɛ yɔɔ, ni okɛ nɔ ko ajɛ amɛŋɔɔ kɛba.” 19 No mli lɛ, amɛfata Saul kɛ Israel hii krokomɛi lɛ fɛɛ ahe yɛ Ela Jɔɔ+ lɛ mli amɛkɛ Filistibii lɛ miiwu.+ 20 No hewɔ lɛ, David te shi leebi maŋkpa ni eshi gwantɛŋi lɛ ehã mɔ ko koni ekwɛ amɛ; kɛkɛ ni eloo nibii lɛ ni etee tamɔ bɔ ni Yishai efã lɛ lɛ. Be ni eshɛ nsara lɛ he lɛ, no mli lɛ, asraafoi lɛ miije kpo kɛmiiya ta lɛ naa ni amɛmiibɔ oshe. 21 Israel kɛ Filistibii lɛ fɛɛ bua amɛhe naa kɛhã ta, ni ta miikwɛ ta hiɛ. 22 Oya nɔŋŋ kɛkɛ ni David shi jatsu lɛ ehã mɔ ni kwɛɔ jatsui lɛ anɔ lɛ, ni esha foi kɛtee tagbamɔhe lɛ. Be ni eshɛ jɛmɛ lɛ, ebɔi enyɛmimɛi hii lɛ ashibimɔ.+ 23 Be ni ekɛ amɛ wieɔ lɛ, ta-hefalɔ ni atsɛɔ lɛ Goliat,+ ni ji Filistinyo ni jɛ Gat lɛ ba. Efã kpo kɛjɛ Filistibii lɛ asraafoi lɛ ateŋ kɛba, ni ebawie wiemɔi ni ewie tsutsu lɛ nɔŋŋ,+ ni David nu. 24 Be ni Israel hii lɛ fɛɛ na nuu lɛ, amɛjo foi yɛ ehiɛ, ejaakɛ amɛtsui fã.+ 25 Israel hii lɛ miikɛɛkɛɛ akɛ: “Bɛ nyɛmiina nuu lɛ ni baa lɛ? Ebaa ni ebabɔɔ Israel ahora.*+ Mɔ ni baagbe lɛ lɛ, maŋtsɛ lɛ baahã lɛ nii babaoo, ni ekɛ lɛ diɛŋtsɛ ebiyoo hu baahã lɛ,+ ni ebaahã etsɛ shĩa lɛ aye ehe yɛ Israel.” 26 David bi hii ni damɔ emasɛi lɛ akɛ: “Mɛni abaafee ahã nuu ni baagbe Filistinyo ni damɔ jɛmɛ lɛ koni ejie ahorabɔɔ nɛɛ kɛje Israel nɔ? Ejaakɛ namɔ po ji nɛkɛ Filistinyo ni afoko lɛ ketia* nɛɛ ni eeebɔ Nyɔŋmɔ hiɛkãalɔ lɛ asraafoi lɛ ahora?”*+ 27 Kɛkɛ ni mɛi lɛ kɛɛ lɛ nɔ ni amɛwie tsutsu lɛ nɔŋŋ akɛ: “Nɛkɛ kɛ nɛkɛ ji nɔ ni abaafee ahã nuu ni baagbe lɛ lɛ.” 28 Be ni Eliab,+ ni ji enyɛmi nuu nukpa lɛ, nu akɛ ekɛ hii lɛ miiwie lɛ, emli fu David ni ebi lɛ akɛ: “Mɛni hewɔ okpeleke shi kɛba biɛ? Ni namɔ oshi gwantɛŋi fioo lɛ ohã yɛ ŋa lɛ nɔ?+ Mile bɔ ni oyeɔ otsuinaa sane, ni mile otsuiŋ susumɔi gbohii lɛ hu jogbaŋŋ; okpeleke shi kɛba koni obakwɛ ta lɛ kɛkɛ.” 29 Kɛkɛ ni David kɛɛ akɛ: “Mɛni mifee? Sane kɛkɛ mibiɔ!” 30 No hewɔ lɛ, eshi ehiɛ ni eyabi mɔ kroko sane ni ebi tsutsu lɛ nɔŋŋ,+ ni mɛi lɛ kɛɛ lɛ nɔ kome too lɛ nɔŋŋ.+ 31 Anu wiemɔi ni David wie lɛ ni ayabɔ Saul. No hewɔ lɛ, etsu ni ayatsɛ lɛ kɛba. 32 David kɛɛ Saul akɛ: “Mɔ ko mɔ ko tsui akafã yɛ nuu nɛɛ hewɔ. Otsulɔ baaya ni ekɛ Filistinyo nɛɛ ayawu.”+ 33 Shi Saul kɛɛ David akɛ: “Onyɛŋ okɛ Filistinyo nɛɛ ayawu, ejaakɛ gbekɛ ji bo,+ ni lɛ lɛ, eji asraafonyo* kɛjɛ eblahiiaŋ tɔ̃ɔ.” 34 Kɛkɛ ni David kɛɛ Saul akɛ: “Otsulɔ kwɛɔ etsɛ toi, ni gbi ko lɛ, jata+ ko ba, ni ebamɔ gwantɛŋi lɛ ekome kɛjɛ tooku lɛ mli, ni be ko hu lɛ oshishibrishi ko hu bafee nakai nɔŋŋ. 35 Minyiɛ eko fɛɛ eko sɛɛ, ni mitswa lɛ nɔ, ni mijie too lɛ kɛje edaaŋ. Be ni ete shi ewo mi lɛ, mimɔ etsɛŋshi tsɔi lɛ,* ni mitswa lɛ nɔ ni migbe lɛ. 36 Otsulɔ gbe jata lɛ kɛ oshishibrishi lɛ fɛɛ, ni nɛkɛ Filistinyo ni afoko lɛ ketia nɛɛ baatsɔ tamɔ amɛteŋ mɔ kome nɔŋŋ, ejaakɛ ebɔ Nyɔŋmɔ hiɛkãalɔ lɛ asraafoi lɛ ahora.”*+ 37 Kɛkɛ ni David kɛshi sɛɛ akɛ: “Yehowa, mɔ ni jie mi kɛje jata lɛ kɛ oshishibrishi lɛ dɛŋ lɛ, lɛ nɔŋŋ ji mɔ ni baajie mi kɛje Filistinyo nɛɛ dɛŋ.”+ Kɛkɛ ni Saul kɛɛ David akɛ: “Yaa, ni Yehowa kɛ bo aya.” 38 Agbɛnɛ, Saul kɛ etadei wo David. Ni ekɛ akɔɔble fai bu lɛ, ni no sɛɛ lɛ, ewo lɛ dama. 39 Kɛkɛ ni David ŋmɔ eklante lɛ yɛ etade lɛ nɔ, ni eka akɛ ebaanyiɛ shi enyɛɛɛ, ejaakɛ ewoko eko kɛnyiɛko pɛŋ. David kɛɛ Saul akɛ: “Minyɛŋ mikɛ enɛɛmɛi aya ejaakɛ miwoko eko kɛnyiɛko pɛŋ.” No hewɔ lɛ David jie yɛ ehe. 40 Kɛkɛ ni ekɔ edɛhiɛmɔtso lɛ ni ehala tɛi enumɔ ni he yɔɔ trotro yɛ nujɔɔ lɛ mli ni ekɛwo kotoku ni yɔɔ etookwɛlɔi abaagi lɛ he lɛ mli, ni ehiɛ ekromia+ lɛ yɛ edɛŋ. Ni ebɔi Filistinyo lɛ bɛŋkɛmɔ. 41 Filistinyo lɛ hu tsi ebɛŋkɛ David fiofio, ni mɔ ni hiɛɔ etsɛŋ lɛ nyiɛ ehiɛ. 42 Be ni Filistinyo lɛ fo ehiɛ ni ena David lɛ, ebuuu lɛ kwraa, ejaakɛ eji gbekɛ kɛkɛ, ni etsuɔ ni ehe yɛ fɛo.+ 43 No hewɔ lɛ, Filistinyo lɛ kɛɛ David akɛ: “Gbee ji mi lo,+ ni obaa minɔ kɛ tsei lɛ?” Kɛkɛ ni Filistinyo lɛ tsɛ enyɔŋmɔi lɛ ekɛlomɔ David. 44 Filistinyo lɛ kɛɛ David akɛ: “Bo lɛ ba miŋɔɔ, ni mikɛ oloo baahã ŋwɛi loofɔji kɛ ŋa mli kooloi.” 45 David kɛɛ Filistinyo lɛ akɛ: “Ooba minɔ kɛ klante kɛ akpɔlɔ kakadaŋŋ kɛ akpɔlɔ kuku,+ shi mi lɛ, miiba onɔ yɛ Yehowa, taiatsɛ lɛ,+ ni ji Israel asraafoi lɛ a-Nyɔŋmɔ lɛ, mɔ ni obɔɔ lɛ ahora*+ lɛ gbɛ́i mli. 46 Ŋmɛnɛ gbi nɛɛ, Yehowa baajie bo awo midɛŋ,+ ni magbe bo ni mafo oyitso; ni ŋmɛnɛ gbi nɛɛ mikɛ Filistibii lɛ nsara lɛ mli gbohii lɛ baahã ŋwɛi loofɔji kɛ shikpɔŋ lɛ nɔ kooloi awuiyelɔi; ni mɛi fɛɛ ni yɔɔ shikpɔŋ lɛ nɔ lɛ baaná ale akɛ, Nyɔŋmɔ ko yɛ Israel.+ 47 Ni mɛi fɛɛ ni ebua amɛhe naa yɛ biɛ lɛ* baaná ale akɛ, jeee klante loo akpɔlɔ Yehowa kɛhereɔ yiwala,+ ejaakɛ ta lɛ, Yehowa nɔ ni,+ ni ekɛ nyɛ fɛɛ baawo wɔdɛŋ.”+ 48 Kɛkɛ ni Filistinyo lɛ te shi ni etsi ebɛŋkɛ David fiofio, shi David jo foi kɛtee henyɛlɔi lɛ atagbamɔhe lɛ gbɛ koni ekɛ Filistinyo lɛ ayakpe. 49 David kɛ enine wo ebaagi lɛ mli ni ekɔ tɛ kɛwo ekromia lɛ mli ni efɔ̃. Efɔ̃ kɛtswa Filistinyo lɛ hiɛnaa ni tɛ lɛ bote ehiɛtso mli ni egbee shi ni ekɛ ehiɛ yabu shi.+ 50 No hewɔ lɛ, David kɛ akromia kɛ tɛ ye Filistinyo lɛ nɔ kunim; etswa Filistinyo lɛ nɔ ni egbe lɛ, tsɛbelɛ David ehiɛɛɛ klante yɛ edɛŋ.+ 51 David jo foi ni eyadamɔ enɔ. Kɛkɛ ni emɔ Filistinyo lɛ klante+ lɛ mli ni egbala kɛjɛ ehebo lɛ mli ni ekɛfo eyitso koni ekɛgbe lɛ kwraa. Be ni Filistibii lɛ na akɛ agbe amɛta-hefalɔ lɛ, amɛwó foi.+ 52 Kɛkɛ ni Israel kɛ Yuda hii lɛ te shi ni amɛbɔ oshe ni amɛtiu Filistibii lɛ kɛjɛ jɔɔ+ lɛ mli aahu kɛyashi Ekron+ agbói lɛ anaa tɔ̃ɔ, ni amɛgbegbee Filistibii lɛ amɛshwie gbɛ lɛ nɔ kɛjɛ Shaaraim+ aahu kɛyashi Gat kɛ Ekron tɔ̃ɔ. 53 Be ni Israelbii lɛ ku amɛsɛɛ kɛjɛ Filistibii lɛ atiumɔ lɛ mli lɛ, amɛbaloo nibii ni yɔɔ Filistibii lɛ nsarai lɛ amli lɛ. 54 Kɛkɛ ni David kɔ Filistinyo lɛ yitso lɛ ni ekɛba Yerusalem, shi ekɛ Filistinyo lɛ tawuu nii lɛ yashwie lɛ diɛŋtsɛ emama tsũ lɛ mli.+ 55 Be ni Saul na David ni eeya ekɛ Filistinyo lɛ ayakpe lɛ nɔŋŋ ni ebi Abner,+ ni ji tatsɛ lɛ akɛ: “Abner, namɔ binuu ji gbekɛ nuu nɛɛ?”+ Abner kɛɛ lɛ akɛ: “Maŋtsɛ, gbii abɔ ni ohiɛ kã nɛɛ,* mileee!” 56 Maŋtsɛ lɛ kɛɛ akɛ: “Taomɔ mɔ ni binuu ji oblanyo lɛ.” 57 No hewɔ lɛ, be ni David yagbe Filistinyo lɛ eba nɔŋŋ ni Abner mɔ lɛ ni ekɛ lɛ tee Saul hiɛ, no mli lɛ, David hiɛ Filistinyo lɛ yitso+ lɛ yɛ edɛŋ. 58 Agbɛnɛ, Saul bi lɛ akɛ: “Owula, namɔ binuu ji bo?” ni David kɛɛ lɛ akɛ: “Otsulɔ Yishai, Betlehemnyo+ lɛ, binuu ji mi.”+\n^ Hebri sht. ŋm., “amɛnsarai.”\n^ Ni ji, tawulɔ ni damɔɔ asraafoi lɛ fɛɛ najiaŋ ekɛ mɛi ni amɛkɛwuɔ lɛ anajiaŋdamɔlɔ lɛ wuɔ.\n^ Ekwɔlɛ aaafee mitai 2.9. Kwɛmɔ Saji Krokomɛi B14 lɛ.\n^ Aaafee kilogram 57. Kwɛmɔ Saji Krokomɛi B14 lɛ.\n^ Aaafee kilogram kpawo. Kwɛmɔ Saji Krokomɛi B14 lɛ.\n^ Loo “Ani jeee miji Filistinyo lɛ, ni nyɛ hu, jeee Saul tsuji ji nyɛ?”\n^ Loo “Miitswa Israel asraafoi lɛ mpoa.”\n^ Aaafee litai 22 (kwat 20). Kwɛmɔ Saji Krokomɛi B14 lɛ.\n^ Hebri sht. ŋm., “fufɔ; mliki.”\n^ Loo “ebatswaa Israel mpoa.”\n^ Loo “foolɔ.”\n^ Loo “eeetswa Nyɔŋmɔ hiɛkãalɔ lɛ asraafoi lɛ mpoa?”\n^ Loo “tawulɔ.”\n^ Loo “ekadaa.”\n^ Loo “etswa Nyɔŋmɔ hiɛkãalɔ lɛ asraafoi lɛ mpoa.”\n^ Loo “mɔ ni otswaa lɛ mpoa.”\n^ Hebri sht. ŋm., “asafo nɛɛ fɛɛ.”\n^ Loo “yɛ osusuma wala naa lɛ.”


Filipi Bi 1 | Baiblo ɔ Ngɛ Intanɛti ɔ Nɔ | New World Translation\nFilipi Bi 1:1-30\nMawu si nami; Paulo sɔlemi (3-11)\nSane kpakpa a ya nɔ ngɛ haomihi tsuo se (12-20)\nWami mi himi ji Kristo, gbenɔ ji se nami (21-26)\nNyɛɛ ba nyɛ je mi bɔ nɛ sa sane kpakpa a (27-30)\n1 Paulo kɛ Timoteo, Kristo Yesu nyɔguɛhi, kɛ ya ha ni klɔuklɔu ɔmɛ tsuo nɛ a kɛ Kristo Yesu pee kake ɔ, kɛ nɔ hyɛli kɛ sɔmɔli nɛ a ngɛ Filipi ɔ: 2 Nyɛ nine nɛ su dloomi kɛ tue mi jɔmi nɛ je Mawu nɛ ji wa Tsɛ ɔ, kɛ Nyɔmtsɛ Yesu Kristo ngɔ ɔ nɔ. 3 Be fɛɛ be nɛ ma kai nyɛ ɔ, i naa ye Mawu ɔ si 4 ngɛ pɛɛ nɛ mi wa fɛɛ pɛɛ nɛ mi wa nɛ i kpaa kɛ haa nyɛ tsuo ɔ mi. I kɛ bua jɔmi lɛ kpaa pɛɛ nɛ mi wa nɛ ɔ eko fɛɛ eko, 5 ngɛ nɔ́ nɛ nyɛ hu nyɛ pee ngɛ sane kpakpa a he* kɛ je kekleekle ligbi ɔ nɔ kɛ ba si amlɔ nɛ ɔ he je. 6 Ejakaa i ngɛ nɔ mi mami ngɛ nɔ́ nɛ ɔ nɔuu mi, kaa nɔ nɛ e je ní tsumi kpakpa sisi ngɛ nyɛ mi ɔ maa ngɔ kɛ ba nyagbe kɛ yaa si Kristo Yesu ligbi ɔ. 7 Akɛnɛ nyɛ ngɛ ye tsui mi he je ɔ, e da blɔ kɛ ha mi kaa ma susu nɔ́ nɛ ɔ ngɛ nyɛ tsuo nyɛ he, nyɛ nihi nɛ i kɛ nyɛ ná blɔ fa mi nɔ́ ngɛ dloomi ɔ mi ngɛ tsuhi nɛ a wo mi, kɛ sane kpakpa a he fami kɛ e ngɔmi kɛ si mami ngɛ mlaa nya a tsuo mi ɔ. 8 Ejakaa Mawu ji ye we odase kaa ye hɛ ngɛ jae ngɛ nyɛ tsuo nyɛ he, ejakaa i suɔ nyɛ sane kaa bɔ nɛ Kristo Yesu hu suɔ wa sane ɔ. 9 Nɛ enɛ ɔ ji nɔ́ nɛ i yaa nɔ nɛ i sɔleɔ ngɛ he, kaa nyɛ suɔmi ɔ maa ya nɔ maa hiɛ kɛ be nɔ babauu nitsɛ pe kekle ɔ kɛ nile nitsɛnitsɛ kɛ nɔ́ se kɔmi nɛ pi si; 10 konɛ nyɛɛ le níhi nɛ a he hia wawɛɛ ɔ, bɔ nɛ pee nɛ sé ko nɛ ko hi nyɛ he nɛ nyɛ ko hi ni kpahi a nane tɔ̃tɔ̃e kɛ yaa si Kristo ligbi ɔ; 11 konɛ dami yiblii nɛ guɔ Yesu Kristo nɔ ɔ nɛ hyi nyɛ tɔ kɛ ha Mawu hɛ mi nyami womi kɛ e yi jemi. 12 Jehanɛ ɔ, nyɛmimɛ, i suɔ nɛ nyɛɛ le kaa ngɛ anɔkuale mi ɔ, ye si fɔfɔɛ ɔ ha nɛ sane kpakpa a ya nɔ mohu, 13 nɛ lɔ ɔ ha nɛ Matsɛ Ngua a He Buli* ɔmɛ kɛ ni kpahi tsuo ba le tsuhi nɛ a wo mi ngɛ Kristo he ɔ. 14 Jehanɛ ɔ, nyɛmimɛ ɔmɛ ngɛ Nyɔmtsɛ ɔ mi ɔ, a ti nihi babauu ba ná kã ngɛ tsuhi nɛ a wo mi ɔ he je, nɛ a ngɛ kã babauu kpo jee pe kekle ɔ kɛ ngɛ Mawu munyu ɔ fiɛɛe nɛ́ a yi gbeye. 15 Niinɛ, ni komɛ kɛ hɛkɔ kɛ pɛ lɛ ngɛ Kristo ɔ fiɛɛe, se ni kpahi lɛɛ a kɛ juɛmi kpakpa lɛ ngɛ jã pee. 16 Ni nɛmɛ nɛ a kɛ juɛmi kpakpa lɛ ngɛ jã pee ɔ je suɔmi mi nɛ a ngɛ Kristo ɔ jajee, ejakaa a le kaa a hla mi konɛ ma fã sane kpakpa a he; 17 se ni kpa amɛ lɛɛ a kɛ pɛ lɛ ngɛ jã pee, se pi juɛmi kpakpa, ejakaa a ngɛ a yi mi toe kaa a ma gba ye nya ngɛ tsuhi nɛ a wo mi ɔ mi. 18 Mɛni je mi kɛ ba? Lɔ ɔ pɛ ji kaa ngɛ blɔ fɛɛ blɔ nɔ ɔ, osato mi jio, anɔkuale mi jio, a ngɛ Kristo ɔ jajee, nɛ i nyaa ngɛ enɛ ɔ he. Ngɛ anɔkuale mi ɔ, imi hu ma ya nɔ nɛ ma hi nyae, 19 ejakaa i le kaa enɛ ɔ ma ha nɛ a ma he ye yi wami kɛ gu nyɛ pɛɛ kpami nɛ mi wa a kɛ Yesu Kristo mumi ɔ yemi kɛ buami ɔ nɔ. 20 Enɛ ɔ kɛ nɔ́ nɛ i ngɛ blɔ hyɛe wawɛɛ ɔ kɛ ye hɛ kɛ nɔ fɔmi kaa zo be mi gbee ngɛ blɔ ko blɔ ko nɔ ɔ kɔ, se mohu ma tu munyu faa wawɛɛ nitsɛ, konɛ ngɛ wami mi jio, gbenɔ mi jio, a gu ye nɔmlɔ tso ɔ nɔ kɛ wo Kristo nɔ gojoo amlɔ nɛ ɔ kaa bɔ nɛ a peeɔ daa a. 21 Ejakaa ngɛ ye blɔ fa mi ɔ, ke ma hi wami mi ɔ, Kristo, nɛ ke ma gbo ɔ, se nami. 22 Amlɔ nɛ ɔ ke ma hi wami mi ngɛ he lo mi ɔ, lɔ ɔ ji yiblii nɛ ye ní tsumi ɔ wo; se kɛ̃ ɔ, nɔ́ nɛ ma hla a lɛɛ, i be hae nɛ nɔ ko nɛ e le. 23 I ngɛ ní enyɔ nɛ ɔmɛ a kpɛti, ejakaa i ná nɛ a ngmɛɛ ye he nɛ i ya piɛɛ Kristo he, nɛ ngɛ anɔkuale mi ɔ, lɔ ɔ hi wawɛɛ. 24 Se e he hia wawɛɛ kaa ma ya nɔ nɛ ma hi he lo ɔ mi ngɛ nyɛ he je. 25 Enɛ ɔ he ɔ, akɛnɛ i ngɛ nɔ mi mami ngɛ enɛ ɔ mi he je ɔ, i le kaa ma hi si, nɛ i kɛ nyɛ tsuo maa ya nɔ maa hi si kɛ ha nyɛ nɔ yami kɛ nyɛ bua jɔmi nami ngɛ hemi kɛ yemi ɔ mi, 26 konɛ ke i ba nyɛ ngɔ ekohu ɔ, nyɛ nyami ɔ nɛ be nɔ ngɛ Kristo Yesu mi ngɛ ye he je. 27 Nɔ́ kɛkɛ nɛ nyɛɛ pee ji kaa nyɛɛ ba nyɛ je mi* bɔ nɛ sa Kristo he sane kpakpa a, konɛ ke i ba nɛ i ba na nyɛ jio, i bɛ jio, ma nu nyɛ he nɛ ma le kaa nyɛ daa si kpɛii ngɛ mumi kake mi, kɛ susuma kake,* nɛ nyɛ pee kake kɛ ngɛ mɔde bɔe kɛ ha sane kpakpa a he hemi kɛ yemi ɔ, 28 nɛ nyɛ ko ha nɛ nihi nɛ a teɔ si kɛ woɔ nyɛ ɔ nɛ a wo nyɛ he gbeye ngɛ blɔ ko blɔ ko nɔ. Nɔ́ nɛ ɔ nɔuu ji odase nɛ tsɔɔ kaa a ma kpata a hɛ mi, se lɔ ɔ ji yi wami hemi kɛ ha nyɛ; nɛ nɔ́ nɛ ɔ je Mawu ngɔ. 29 Ejakaa a ha nyɛ he blɔ ɔ ngɛ Kristo he je, pi hemi kɛ yemi nɛ nyɛ ma ná ngɛ e mi ɔ kɛkɛ, se mohu konɛ nyɛɛ na amanehlu ngɛ e he hulɔ. 30 Ejakaa kunɔ nɛ nyɛ na kaa i nɔ, nɛ amlɔ nɛ ɔ nyɛ ngɛ nue kaa loloolo ɔ i ngɛ nɔe ɔ, lɔ ɔ nɔuu nɛ nyɛ hu nyɛ ngɛ nɔe ɔ nɛ.\n^ Aloo “konɛ sane kpakpa a nɛ ya nɔ.”\n^ Aloo “Pratorio Buli.”\n^ Aloo “nyɛɛ ya nɔ nɛ nyɛɛ pee nyɛ ní kaa ma mi bi.”\n^ Aloo “juɛmi kake.”\nFilipi Bi 1


Nyɔmtsɛ ɔ Gbɔkuɛ Niye Ní ɔ—Gbijlɔ Nɛ Woɔ Mawu Hɛ Mi Nyami | Baiblo Tsɔɔmi\nA FA Kristofohi kaa a kai Kristo gbenɔ ɔ. A tsɛɛ gbijlɔ nɛ ɔ hu ke “Nyɔmtsɛ ɔ Gbɔkuɛ Niye Ní.” (1 Korinto Bi 11:20, NW) Mɛni he je gbijlɔ nɛ ɔ he hia? Mɛni be e sa nɛ a ye, nɛ ngɛ mɛni blɔ nɔ?\nYesu to gbijlɔ nɛ ɔ sisi gbɔkuɛ benɛ Yuda bi ɔmɛ ngɛ Hetsɔmi ɔ yee ngɛ jeha 33 ɔ mi. A yeɔ Hetsɔmi nɛ ɔ si kake pɛ ngɛ jeha mi, ngɛ Yuda bi ɔmɛ a nyɔhiɔ nɛ ji Nisan we ligbi 14 ɔ nɔ. Yuda bi ɔmɛ jee be nɛ ɔ kanemi sisi kɛ jee hiɔmi nɛmi be, ligbi nɛ nyɔ kɛ pia mi kɛmi sɔ. Ngɛ ligbi nɛ ɔ nɔ ɔ, nyɔ kɛ pia tsuo hɛɛ ngmlɛfia 12, ngmlɛfia 12. Nyɔhiɔ ehe nɛ jee kpo kekle ngɛ hiɔmi nɛmi be mi benɛ nyɔ kɛ pia mi kɛmi sɔ ɔ peeɔ Nisan nyɔhiɔ ɔ kekleekle ligbi. Ligbi 13 se ɔ, a yeɔ Hetsɔmi ɔ.\nYesu kɛ e kaseli ɔmɛ ye Hetsɔmi ɔ, nɛ benɛ e fie Yuda Iskariot se ɔ, e to Nyɔmtsɛ ɔ Gbɔkuɛ Niye Ní ɔ sisi. Niye ní nɛ ɔ ba da Yuda bi ɔmɛ a Hetsɔmi gbijlɔ ɔ nane mi, lɔ ɔ he ɔ, e sa nɛ a ye Nyɔmtsɛ ɔ Gbɔkuɛ Niye Ní ɔ si kake pɛ ngɛ jeha mi.\nA bɔ amaniɛ ngɛ Mateo Sane Kpakpa a mi ke: “Yesu kɛ̃ abolo, nɛ benɛ e jɔɔ nɔ ta a, e ku mi, nɛ e kɛ ha kaseli ɔmɛ, nɛ e de ke: ‘Nyɛ he nɛ nyɛɛ ye! Enɛ ɔ daa si kɛ ha ye nɔmlɔ tso ɔ.’ Nɛ e wo kplu, nɛ e sɔle, nɛ e kɛ ha mɛ nɛ e de ke: ‘Nyɛ tsuo nyɛɛ nu, ejakaa enɛ ɔ daa si kɛ ha ye “muɔ nɛ a ngɔ kɛ sɔu somi ɔ nya” nɛ a kɛ ma pue si ha nihi babauu konɛ a ngɔ a he yayamihi kɛ pa mɛ.’”—Mateo 26:26-28, NW.\nNi komɛ susu kaa Yesu plɛ abolo ɔ ngɔ pee e he lo nitsɛ, nɛ e plɛ wai ɔ hu ngɔ pee e muɔ nitsɛ. Se benɛ Yesu ha e kaseli ɔmɛ abolo ɔ, e nɔmlɔ tso ɔ ngɛ bɔ nɛ e ngɛ ɔ nɔuu. Anɛ Yesu kaseli ɔmɛ ye e he lo nɛ a nu e muɔ nitsɛnitsɛ lo? Dɛbi, ejakaa lɔ ɔ maa pee mɛ nɔmlɔ lo yeli, nɛ e ji Mawu mlaa a nɔ tɔmi. (1 Mose 9:3, 4; 3 Mose 17:10) Kaa bɔ nɛ Luka 22:20 ɔ tsɔɔ ɔ, Yesu de ke: “Kplu nɛ ɔ ji Mawu somi he ɔ nɛ a ngɔ ye muɔ nɛ a plɛ ngɔ pue si ha nyɛ ɔ kɛ sɔu nya a nɛ.” Anɛ kplu ɔ ji nɔ́ nɛ plɛ “somi he ɔ” lo? E be nyɛe maa ba jã, ejakaa somi ji blɔ nya tomi se pi nɔ́ ko nɛ a naa kɛ hɛngmɛ.\nEnɛ ɔ he je ɔ, abolo ɔ kɛ wai ɔ tsuo daa si ha ní komɛ. Abolo ɔ daa si ha Yesu nɔmlɔ tso nɛ ye mluku ɔ. Abolo nɛ a kɛ ye Hetsɔmi ɔ nɛ piɛ ɔ, eko Yesu ngɔ kɛ to kaimi ɔ sisi ɔ nɛ. Masa be jamɛ a abolo ɔ nɛ a sã a mi. (2 Mose 12:8) Behi fuu ɔ, Baiblo ɔ ngɔɔ masa kɛ daa si ha yayami loo puɛmi. Enɛ ɔ he je ɔ, abolo ɔ peeɔ Yesu nɔmlɔ tso nɛ ye mluku nɛ e kɛ sã afɔle ɔ he okadi. Yayami ko be e he.—Mateo 16:11, 12; 1 Korinto Bi 5:6, 7; 1 Petro 2:22; 1 Yohane 2:1, 2.\nWai ɔ daa si ha Yesu muɔ. E muɔ ɔ lɛ a kɛ sɔu somi he ɔ nya. Yesu de ke a plɛ e muɔ kɛ pue si konɛ a ngɔ nihi a “he yayami ngɔ pa mɛ.” Lɔ ɔ ji nɔ́ nɛ ma ha adesahi a he ma tsɔ ngɛ Mawu hɛ mi, konɛ a nyɛ nɛ a sɛ Yehowa somi he ɔ mi. (Hebri Bi 9:14; 10:16, 17) Somi nɛ ɔ bli blɔ konɛ Kristofohi anɔkualetsɛmɛ 144,000 nɛ ya hiɔwe. A ma ya sɔmɔ kaa matsɛmɛ kɛ osɔfohi ngɛ lejɛ ɔ, nɛ e maa pee jɔɔmi ha adesahi tsuo.—1 Mose 22:18; Yeremia 31:31-33; 1 Petro 2:9; Kpojemi 5:9, 10; 14:1-3.\nMɛnɔmɛ lɛ sa nɛ a ye Kaimi ní ɔ eko? Sisi numi ngɛ he kaa, nihi nɛ ngɛ somi he ɔ mi nɛ a ngɛ hɛ nɔ kami kaa a maa ya hiɔwe ɔ pɛ lɛ sa nɛ a ye abolo ɔ nɛ a nu wai ɔ eko. Mawu mumi klɔuklɔu ɔ ma nɔ mi ha nimli nɛ ɔmɛ kaa a hla mɛ kaa a ya ye matsɛ ngɛ hiɔwe. (Roma Bi 8:16) Yesu hu kɛ mɛ pee Matsɛ Yemi he somi.—Luka 22:29.\nNɛ nihi nɛ ngɛ hɛ nɔ kami kaa a maa hi Paradeiso mi ngɛ zugba a nɔ kɛ ya neneene ɔ hu nɛɛ? A buɔ Yesu fami ɔ tue nɛ a yaa Nyɔmtsɛ ɔ Gbɔkuɛ Niye Ní ɔ sisi kaa odase yeli nɛ ngɛ bumi ha blɔ nya tomi ɔ, se a yi eko. Daa jeha a, Yehowa Odasefohi kpeɔ si kake ngɛ Nisan we ligbi 14 ɔ nɔ benɛ pu nɔ si, nɛ a yeɔ gbijlɔ nɛ ji Nyɔmtsɛ ɔ Gbɔkuɛ Niye Ní ɔ. E ngɛ mi kaa ngɛ je ɔ mi tsuo ɔ, nimli akpe bɔɔ ko pɛ lɛ ngɛ hiɔwe hɛ nɔ kami ɔ mohu, se kaimi nɛ ɔ he ngɛ se nami ha Kristofohi kulaa. E ji be nɛ nɔ tsuaa nɔ kɛ susuɔ suɔmi nɛ se be nɛ Yehowa Mawu kɛ Yesu Kristo je kpo ha wɔ ɔ he.—Yohane 3:16.


Biblia Mli Saji Jwɛi ni Tsoɔ Lɛ - Yehowa Odasefoi a-Wɛb Saiti\nMOSE eba aahu kɛbashɛ Horeb gɔŋ lɛ he koni etao jwɛi eha etooi lɛ. Kɛkɛ ni ena jwɛi ko ni miitso, shi eshãaa!\nMose susu he akɛ: ‘Enɛ yɛ naakpɛɛ. Matsi mabɛŋkɛ ﬁoo koni mana lɛ jogbaŋŋ.’ Beni efee nakai lɛ, kɛkɛ ni gbee ko jɛ jwɛi lɛ mli wie akɛ: ‘Kaatsi obɛŋkɛ dɔŋŋ. Jiemɔ otokotai lɛ, ejaakɛ he ni odamɔ lɛ yɛ krɔŋkrɔŋ.’ Nyɔŋmɔ miiwie kɛmiitsɔ ŋwɛibɔfo ko nɔ, no hewɔ lɛ Mose tsĩ ehiɛ.\nKɛkɛ ni Nyɔŋmɔ kɛɛ: ‘Mina miwebii ni yɔɔ Mizraim lɛ amanehulu lɛ. No hewɔ lɛ maha amɛye amɛhe, ni bo matsu koni oyanyiɛ miwebii lɛ ahiɛ kɛjɛ Mizraim.’ Yehowa kɛ ewebii lɛ baaba Kanaan shikpɔŋ fɛfɛo lɛ nɔ.\nShi Mose kɛɛ: ‘Mijeee gbɔmɔ ko. Ni te mafee tɛŋŋ mafee enɛ hu? Ni ŋɔɔ lɛ akɛ mitee. Israelbii lɛ baabi mi akɛ, “Namɔ tsu bo?” Kɛkɛ lɛ mɛni makɛɛ?’\nNyɔŋmɔ ha hetoo akɛ: ‘Nɛkɛ ji bɔ ni obaakɛɛ: “YEHOWA, Abraham Nyɔŋmɔ lɛ, Isak Nyɔŋmɔ lɛ kɛ Yakob Nyɔŋmɔ lɛ tsu mi nyɛŋɔɔ nɛɛ.”’ Ni Yehowa kɛfata he akɛ: ‘Enɛ ji migbɛi kɛmiiya naanɔ.’\nNi Mose wie akɛ: ‘Shi kɛji akɛ amɛheee mi amɛyeee akɛ bo otsu mi hu?’\nKɛkɛ ni Nyɔŋmɔ bi lɛ akɛ: ‘Mɛni yɔɔ odɛŋ lɛ?’\nNi Mose ha hetoo akɛ: ‘Tso.’\nNyɔŋmɔ kɛɛ lɛ akɛ: ‘Shɛ ofɔ shikpɔŋ.’ Ni beni Mose fee nakai lɛ, tso lɛ tsɔ onufu. Kɛkɛ ni Yehowa fee naakpɛɛ nɔ kroko etsɔɔ Mose. Ekɛɛ lɛ akɛ: ‘Okɛ onine ahɔ otade lɛ mli.’ Mose fee nakai, ni beni ejie enine lɛ, naa, eyɛ futaa tamɔ snoo! Nine lɛ tsɔ tamɔ nɔ ni eeye hela ko ni ehiii ni atsɛɔ lɛ kpiti lɛ. No sɛɛ lɛ Yehowa ha Mose hewalɛ koni efee naakpɛɛ nii ni ji etɛ. Yɛ naagbee lɛ ekɛɛ lɛ akɛ: ‘Kɛ ofee naakpɛɛ nii nɛɛ, Israelbii lɛ baahe aye akɛ mi mitsuo.’\nYɛ no sɛɛ lɛ Mose tee shia ni eyakɛɛ Yetro akɛ: ‘Ofainɛ ha maku misɛɛ ni maya miwekumɛi aŋɔɔ yɛ Mizraim ni mayakwɛ bɔ ni amɛyɔɔ.’ No hewɔ lɛ Yetro kɛ Mose ye shɛɛ, ni Mose je egbɛfãa ni kɛ lɛ yaa Mizraim lɛ shishi.\n2 Mose 3:1-22; 4:1-20.\nTe atsɛ́ɔ gɔŋ ni onaa yɛ mfoniri lɛ mli lɛ tɛŋŋ?\nTsɔɔmɔ naakpɛɛ nii ni Mose na be ni ekɛ etooi lɛ tee gɔŋ lɛ nɔ lɛ.\nMɛni gbee ko kɛɛ kɛjɛ jwɛi ni tsoɔ lɛ mli, ni namɔ gbee ni?\nMɛni Mose kɛɛ be ni Nyɔŋmɔ kɛɛ lɛ akɛ ebaanyiɛ E-webii lɛ ahiɛ kɛshi Mizraim lɛ?\nMɛni Nyɔŋmɔ kɛɛ Mose akɛ ekɛɛ gbɔmɛi lɛ kɛji amɛbi lɛ mɔ ni tsu lɛ lɛ?\nTe Mose aaafee tɛŋŋ etsɔɔ akɛ Nyɔŋmɔ ji mɔ ni tsu lɛ?\nKanemɔ 2 Mose 3:1-22.\nYɛ mɛɛ gbɛ nɔ Mose niiashikpamɔ lɛ haa wɔnáa nɔmimaa akɛ, kɛji ákɛ wɔnuɔ he akɛ wɔhe esako kɛha teokrase nitsumɔ ko po lɛ, Yehowa baaye abua wɔ? (2 Mose 3:11, 13; 2 Kor. 3:5, 6)\nKanemɔ 2 Mose 4:1-20.\nMɛɛ Mose subaŋ ko tsake yɛ be mli ni eye aﬁi 40 yɛ Midian lɛ, ni mɛni mɛi ni taoɔ hegbɛi yɛ asafo lɛ mli lɛ baanyɛ akase kɛjɛ enɛ mli? (2 Mose 2:11, 12; 4:10, 13; Mika 6:8; 1 Tim. 3:1, 6, 10)\nKɛji ákɛ Yehowa tsɔ esafo lɛ nɔ ekã wɔ po lɛ, mɛɛ hekɛnɔfɔɔ Mose nɔkwɛmɔnɔ lɛ baanyɛ eha wɔná? (2 Mose 4:12-14; Lala 103:14; Heb. 12:4-11)


KANEMƆ YƐ Afrikaans Amharic Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Denmark Dutch Ga Georgia Germany Guarani Hiligaynon Hungary Igbo Italia Korea Lithuania Myanmar Norway Ossetia Poland Portuguese (Brazil) Quechua (Bolivia) Sesotho (Lesotho) Setswana Silozi Slovenia Swahili Tsonga Turkey Ukrain\nWƆTEŊ namɔ sumɔɔ ni egbɔ—ehewolo nɔ akũa, ehiŋmɛii afee sulii, ekanu nii jogbaŋŋ, ní enaji amli agbɔjɔ? Ekolɛ obaabi ohe akɛ, ‘Mɛni hewɔ Nyɔŋmɔ bɔ wɔ koni wɔhi shi akɛ oblahii kɛ oblayei ni yɔɔ gbɔmɔtsoŋ hewalɛ kpakpa, ni lɛ nɔŋŋ eŋmɛ gbɛ ni gbɔlɛ haa wɔnaa nɔ lɛ?’ Miishɛɛ sane ji akɛ, jeee nɛkɛ Nyɔŋmɔ to eyiŋ eha wɔ. Ejɛ suɔmɔ mli eto gbɛjianɔ koni ekɛfo gbɔlɛ sɛɛ! Kadimɔ nɔ ni akɛɛ blematsɛ Hiob yɛ Hiob 33:24, 25 lɛ.\nSusumɔ shihilɛ ni Hiob, ni ji nuu anɔkwafo ni Yehowa sumɔɔ lɛ waa lɛ kɛkpe lɛ he okwɛ. Hiob leee kwraa akɛ asomoaŋ Satan ewie eshi anɔkwa ni eyeɔ Nyɔŋmɔ lɛ, ni ekɛɛ akɛ Hiob miisɔmɔ Nyɔŋmɔ yɛ nibii kpakpai ni Nyɔŋmɔ feɔ ehaa lɛ lɛ pɛ ahewɔ. Akɛni Yehowa yɛ hewalɛ ni ekɛaasaa nɔ fɛɛ nɔ ni efite, ni eyɛ hekɛnɔfɔɔ hu yɛ Hiob mli hewɔ lɛ, eŋmɛ Satan gbɛ koni eka Hiob. Kɛkɛ ni Satan ha “asanei ní jaraa tsɛ̃rɛ̃ Hiob kɛjɛ enaneshi aahu kɛyashi eyiteŋ pampam.” (Hiob 2:7) Hiob heloo wo gɔ̃gɔ̃mii, efee faladokui, edĩ, ni ekpɔlɔ yɛ ehe. (Hiob 7:5; 30:17, 30) Feemɔ bɔ ni epiŋ eha lɛ he mfoniri okwɛ. Ni kɛlɛ, Hiob tee nɔ eye anɔkwa ni ekɛɛ akɛ: “Mibemyeli lɛ miŋmɛŋ he kɛyashi beyinɔ ní magbo.”—Hiob 27:5.\nShi Hiob eyafeee ni ahi kwraa yɛ sane ko he. Beni enu he akɛ ebɛŋkɛ gbele etã lɛ, ekɛ ejwɛŋmɔ ma ebemyeli nɔ tuutu, ni “ebu ehe jalɔ fe Nyɔŋmɔ.” (Hiob 32:2) Nyɔŋmɔ tsɔ Elihu nɔ ekã Hiob. Shi Elihu kɛ shɛɛ sane ni ŋɔɔ ni jɛ Nyɔŋmɔ ŋɔɔ nɛɛ hu ha Hiob: “Jiemɔ [Hiob] kɛjɛ laajemɔ bu [gbonyobu] lɛŋ yaa mli; miná kpatamɔ nii lɛ. No lɛ eheloo lɛ aaatsɔ efɔ́ fe gbekɛ nɔ̃; eeeku sɛɛ eeetsɔ oblanyo ekoŋŋ.” (Hiob 33:24, 25) Ekã shi faŋŋ akɛ wiemɔi nɛɛ ha Hiob ná hiɛnɔkamɔ. Ekaŋ he enaŋ nɔ kɛyashi ebaagbo. Kɛ́ Hiob tsake etsui lɛ, Nyɔŋmɔ baakpɛlɛ kpatamɔnii ni akɛbaaha yɛ ehewɔ lɛ nɔ, ni ebaaha enɔnaa lɛ sɛɛ afo. *\nHiob ba ehe shi ni ekpɛlɛ kãmɔ lɛ nɔ, ni etsake etsui. (Hiob 42:6) Ekã shi faŋŋ akɛ Yehowa kpɛlɛ kpatamɔnii ni aŋɔha yɛ Hiob hewɔ lɛ nɔ, ni eha no tsĩ etɔmɔ lɛ nɔ, ni no ha Nyɔŋmɔ kɛ lɛ kpãta ni ejuro lɛ. Yehowa “jɔɔ Hiob sɛɛkpee be lɛ fe etsutsu be lɛ.” (Hiob 42:12-17) Kwɛ bɔ ni Hiob tsui baanyɔ emli eha beni ehela lɛ fɛɛ tã, ní egbɔmɔtso lɛ fee “efɔ́ fe gbekɛ nɔ̃,” ní ajɔɔ lɛ kɛ nibii krokomɛi hu lɛ!\nKpatamɔnii ni Nyɔŋmɔ kpɛlɛ nɔ yɛ Hiob hewɔ lɛ he sɛɛnamɔ lɛ eyaaa shɔŋŋ, ejaakɛ no haaa Hiob aye emuu, ni sɛɛ mli hu lɛ egbo. Wɔyɛ kpatamɔnɔ ko ni hi kwraa fe no. Yehowa jɛ suɔmɔ mli eŋɔ e-Bi Yesu eha akɛ kpatamɔnɔ yɛ wɔhewɔ. (Mateo 20:28; Yohane 3:16) Mɛi fɛɛ ni baaná kpatamɔnɔ nɛɛ mli hemɔkɛyeli lɛ baahi shi kɛya naanɔ yɛ paradeiso mli yɛ shikpɔŋ lɛ nɔ wɔsɛɛ. Nyɔŋmɔ haŋ adesai anɔkwafoi agbɔlɔ yɛ nakai jeŋ hee ni baaba lɛ mli. Bɔɔ mɔdɛŋ ni okase gbɛ nɔ ni oootsɔ ona be ni mɛi ni egbɔlɔ lɛ ‘aheloo lɛ baatsɔ efɔ́ fe gbekɛ nɔ̃’ lɛ he nii babaoo.\n^ kk. 5 Hela wiemɔ ni atsɔɔ shishi akɛ “kpatamɔnii” yɛ ŋmalɛ nɛɛ mli lɛ shishi ji “aŋɔtsĩ nɔ.” Ekã shi faŋŋ akɛ kooloo ni akɛbaashã afɔle yɛ Hiob sane lɛ mli lɛ ji kpatamɔnii ni akɛbaaha yɛ ehewɔ lɛ, ni Nyɔŋmɔ baaha akɛjie loo akɛtsĩ Hiob esha lɛ nɔ.—Hiob 1:5.


Nɔ Hewɔ ni Yesu Kaselɔi lɛ Ehiii Ŋmaa Lɛ | Yesu Wala Shihilɛ\nYOHANE KASELƆI LƐ BI YESU ŊMAAHILƐ HE SANE\nBe ni Yesu yaye afi 30 Ŋ.B. Hehoo lɛ sɛɛ lɛ, awo Yohane Baptisilɔ lɛ tsuŋ, ni ekã he eyɛ jɛmɛ. Yohane miitao ni ekaselɔi lɛ atsɔmɔ Yesu sɛɛnyiɛlɔi, shi jeee amɛ fɛɛ amɛfee nakai kɛjɛ be ni awo Yohane tsuŋ nyɔji komɛi nɛ lɛ.\nAgbɛnɛ, be ni afi 31 Ŋ.B. Hehoo lɛ shɛɔ lɛ, Yohane kaselɔi lɛ ekomɛi ba Yesu ŋɔɔ amɛbabi lɛ akɛ: “Mɛni hewɔ wɔ kɛ Farisifoi lɛ fɔɔ ŋmaahilɛ shi okaselɔi lɛ ehiii ŋmaa lɛ?” (Mateo 9:14) Farisifoi lɛ hiɔ ŋmaa akɛni amɛjamɔ lɛ biɔ ni afee nakai lɛ hewɔ. Sɛɛ mli lɛ, Yesu gba nɔkwɛmɔnɔ ko ni tsɔɔ Farisifonyo ko ni buɔ ehe jalɔ ni sɔle akɛ: “Oo Nyɔŋmɔ, miida bo shi akɛ mitamɔɔɔ mɛi krokomɛi lɛ . . . Mihiɔ ŋmaa shii enyɔ daa otsi.” (Luka 18:11, 12) Eeenyɛ efee akɛ, Yohane kaselɔi lɛ hu hiɔ ŋmaa akɛni eji nɔ ko ni afɔɔ feemɔ lɛ hewɔ. Aloo ekolɛ, amɛhi ŋmaa akɛni amɛwerɛ eho amɛhe yɛ tsuŋ ni awo Yohane lɛ hewɔ. Agbɛnɛ hu, mɛi enaaa nɔ hewɔ ni Yesu kaselɔi lɛ ehiii ŋmaa lɛ, ekolɛ koni amɛfata Yohane kaselɔi lɛ ahe kɛye awerɛho yɛ nɔ ni eba Yohane nɔ lɛ hewɔ.\nYesu kɛ nɔkwɛmɔnɔ tsu nii kɛhã amɛ hetoo akɛ: “Ayemforo wu lɛ nanemɛi lɛ bɛ yiŋtoo hewɔ ni amɛaaye awerɛho, gbii abɔ ni ayemforo wu lɛ kɛ amɛ yɔɔ lɛ, aloo jeee nakai? Shi gbii baaba ni abaaŋɔ ayemforo wu lɛ kɛaaje amɛteŋ kɛya, ni no lɛ amɛbaahi ŋmaa.”—Mateo 9:15.\nYohane diɛŋtsɛ wie Yesu he akɛ ayemforo wu. (Yohane 3:28, 29) Enɛ hewɔ lɛ, be mli ni Yesu yɔɔ shikpɔŋ lɛ nɔ lɛ, Yesu kaselɔi lɛ ehiii ŋmaa. Sɛɛ mli kɛ́ Yesu gbo lɛ, ekaselɔi lɛ baaye awerɛho ni efeŋ amɛ niyeli. Shi kwɛ bɔ ni shihilɛ lɛ baatsake kwraa kɛ́ atee lɛ shi lɛ! No lɛ, ehe ebahiaŋ ni amɛye awerɛho ni amɛhi ŋmaa dɔŋŋ.\nNo sɛɛ lɛ, Yesu kɛ nɔkwɛmɔnii enyɔ nɛɛ hã: “Mɔ ko mɔ ko kɛ mama hee taaa mama momo, ejaakɛ mama hee lɛ baatse kɛje mama momo lɛ he, ni no baahã egba fe tsutsu lɛ. Asaŋ aŋɔɔɔ wein hee awooo wein kotokui memeji amli. Kɛ́ afee nakai lɛ, wein kotokui lɛ baafɛlɛ ni wein lɛ baashwie shi, ni wein kotokui lɛ baafite. Shi akɛ wein hee woɔ wein kotokui hei amli.” (Mateo 9:16, 17) Mɛni Yesu tsɔɔ lɛ?\nYesu miiye eebua Yohane Baptisilɔ lɛ kaselɔi lɛ ni amɛna akɛ, esaaa akɛ mɔ ko kpaa gbɛ akɛ Yesu sɛɛnyiɛlɔi lɛ kɛ amɛhe baawo Yudafoi lɛ ajamɔŋ blema nifeemɔi amli, tamɔ ŋmaa ni ahiɔ yɛ kusum naa lɛ nɛkɛ. Yesu baaa ni ebasaa jamɔ momo ko, ní ehã ehi shi be kplaŋŋ, ejaakɛ etsɛŋ ni akɛ nakai gbɛjianɔtoo lɛ fɛɛ baakpa nitsumɔ. Jeee Yudafoi lɛ ajamɔ ni damɔ gbɔmɛi akusumii anɔ lɛ Yesu woɔ mɛi hewalɛ ni amɛkɛ amɛhe awo mli lɛ. Dabi, ekaaa akɛ ekɛ mama hee baata mama momo, ni asaŋ eŋɔɔɔ wein hee ewooo wein kotokui memeji ni eshɔ̃ keketee lɛ amli.\nŊMAAHILƐ HE NƆKWƐMƆNII\nYesu kɛ nɔkwɛmɔnɔ ko ni etoibolɔi lɛ ateŋ mɛi babaoo baanu shishi jogbaŋŋ, ni kɔɔ nikpɛɛ he lɛ tsu nii. Kɛ́ mɔ ko kɛ mama hee ni suuko ta mama momo lɛ, mɛni baaba? Kɛ́ afɔ mama lɛ he lɛ, mama hee lɛ baatse kɛje mama momo lɛ he, ni no baahã egba.\nNakai nɔŋŋ bei komɛi lɛ, akɛ wein woɔ kotokui ni akɛ kooloi ahewolo fee lɛ amli. Kɛ́ be shwie mli lɛ, kooloo hewolo lɛ shɔ̃ɔ ni emli nyɛɛɛ agbele dɔŋŋ. Eyɛ oshara akɛ akɛ wein hee aaawo kotoku ni tamɔ nɛkɛ mli. Wein hee lɛ naa baaya nɔ awa, ni ebaahã kotoku lɛ afee keketee. Enɛ baanyɛ ahã kotoku momo ni eshɔ̃ lɛ afɛ.\nYɛ Yesu beiaŋ lɛ, namɛi hiɔ ŋmaa, ni mɛni hewɔ?\nMɛni hewɔ Yesu kaselɔi lɛ ehiii ŋmaa be ni ekɛ amɛ yɔɔ lɛ, shi sɛɛ mli lɛ mɛni baanyɛ ahã amɛhi ŋmaa?\nMɛni ji Yesu nɔkwɛmɔnii ni kɔɔ mama hee kɛ wein hee lɛ he lɛ shishi?


Biblia lɛ wieɔ Kristofoi hii kui enyɔ ni tsuɔ asafo lɛ mli sɔ̃i ahe nii lɛ ahe—amɛji ‘nɔkwɛlɔi kɛ sɔɔlɔi.’ (Filipibii 1:1) Bei pii lɛ, ayɛ nyɛmimɛi hii nɛɛ babaoo ni miisɔmɔ yɛ asafo fɛɛ asafo mli. Mɛni asafoŋ sɔɔlɔi lɛ tsuɔ kɛyeɔ amɛbuaa wɔ?\nAmɛwaa onukpai akuu lɛ. Asafoŋ sɔɔlɔi lɛ ateŋ mɛi komɛi ji oblahii, ni mɛi krokomɛi hu edara yɛ afii amli, amɛji hii ni wekukpaa kpakpa kã amɛ kɛ Yehowa teŋ, ni anyɛɔ amuɔ afɔ̃ɔ amɛnɔ, ni amɛ fɛɛ amɛkɛ hiɛdɔɔ tsuɔ amɛsɔ̃i lɛ ahe nii. Bei pii lɛ, amɛtsuɔ nitsumɔi ni he hiaa yɛ asafo lɛ mli kɛ Maŋtsɛyeli Asa lɛ nɔ. Enɛ yeɔ ebuaa asafoŋ onukpai lɛ ni amɛkɛ amɛjwɛŋmɔ maa nitsɔɔmɔ kɛ saramɔ nitsumɔ lɛ nɔ.\nAmɛtsuɔ nitsumɔi ni sɛɛnamɔi yɔɔ he. Ahaa asafoŋ sɔɔlɔi lɛ ekomɛi kwɛɔ shitaramɔ nɔ koni amɛkpee mɛi ni baa asafoŋ kpeei lɛ. Amɛteŋ mɛi komɛi kwɛɔ tsɔji ni awieɔ awoɔ mli lɛ nɔ, mɛi komɛi kwɛɔ woji anɔ, mɛi komɛi kwɛɔ asafo lɛ shika he akɔntaabuu lɛ nɔ, ni mɛi komɛi hu kwɛɔ shikpɔŋkuku ni ajaraa ahaa asafoŋbii lɛ anɔ. Amɛwaa hu kɛkuraa Maŋtsɛyeli Asa lɛ. Asafoŋ onukpai lɛ baanyɛ aha amɛye amɛbua mɛi ni edara yɛ afii amli lɛ. Suɔmɔ mli ni asafoŋ sɔɔlɔi lɛ jɛɔ amɛtsuɔ nitsumɔ fɛɛ nitsumɔ ni akɛwoɔ amɛdɛŋ yɛ asafo lɛ mli lɛ haa asafoŋbii lɛ náa bulɛ amɛhaa amɛ waa.—1 Timoteo 3:13.\nAmɛji Kristofoi hii ni feɔ nɔkwɛmɔnɔ kpakpa. Aholeɔ asafoŋ sɔɔlɔi yɛ Kristofoi asui kpakpai ni amɛjeɔ lɛ kpo lɛ hewɔ. Amɛwoɔ wɔhemɔkɛyeli lɛ mli hewalɛ kɛ́ amɛfee nifeemɔi yɛ asafoŋ kpeei ashishi. Nɔkwɛmɔnɔ kpakpa ni amɛfeɔ yɛ shiɛmɔ nitsumɔ lɛ mli lɛ kanyaa wɔ koni wɔkɛ hiɛdɔɔ ashiɛ. Akɛni amɛkɛ asafoŋ onukpai lɛ feɔ ekome hewɔ lɛ, amɛhaa miishɛɛ kɛ ekomefeemɔ hiɔ asafo lɛ mli. (Efesobii 4:16) Kɛ́ amɛshɛ taomɔ nii lɛ ahe yɛ be ko sɛɛ lɛ, amɛhu amɛbaanyɛ amɛsɔmɔ akɛ asafoŋ onukpai.\nMɛɛ gbɛ nɔ sɔɔlɔi yeɔ amɛbuaa koni nibii aya nɔ jogbaŋŋ yɛ asafo lɛ mli?


Kɛɛmɔ Amɛ Akɛ Osumɔɔ Amɛ—Biblia Kasemɔ Hãa Sanegbaa Hiɔ Weku Lɛ Mli\nKANEMƆ YƐ Afrikaans Albania Amerika Mumuii Awiemɔ Amharic Arabic Armenia Azerbaijani Basque Bislama Blɔfo Boulou Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatia Czech Denmark Dutch Estonia Ewe Faroese Fiji Finland Fon French Ga Galician Georgia Germany Gun Hebri Hela Hiligaynon Hungary Iban Iceland Igbo Iloko Indonesia Italia Italia Mumuii Awiemɔ Japan Kikuyu Kiluba Kinyarwanda Kirghiz Kongo Korea Lingala Lithuania Malagasy Malay Malayalam Malta Moore Myanmar Ndebele (Zimbabwe) Nepali Norway Nzema Oromo Pangasinan Persia Poland Portuguese (Brazil) Romania Russia Sango Serbia (Roma) Serbian (Cyrillic) Setswana Shona Sidama Sinhala Slovak Slovenia Spania Sunda Swahili Sweden Tagalog Telugu Tetun Dili Thailand Turkey Ukrain Uzbek Valencian Vietnam Xhosa Yoruba\nKɛɛmɔ Amɛ Akɛ Osumɔɔ Amɛ\nYoo ko ni atsɛɔ lɛ Ong-li lɛ ji Yehowa Odasefonyo, ni eyɛ Bulgaria. Ekɛ oblayoo ko ni atsɛɔ lɛ Zlatka lɛ bɔi Biblia lɛ kasemɔ, shi Zlatka wu ekaseee nii lɛ eko. Ong-li wie akɛ: “Be ni wɔkaseɔ weku shihilɛ he sane lɛ, mihã ele akɛ ehe miihia ni wɔkɛɛ wɔhefatalɔi kɛ wɔbii akɛ wɔsumɔɔ amɛ waa. Zlatka fee ehiɛ mɔbɔmɔbɔ kɛkwɛ mihiɛ ni ekɛɛ mi akɛ; ekɛko ewu loo ebiyoo ni eye afii nɛɛhu lɛ akɛ esumɔɔ amɛ dã!”\nZlatka wie akɛ: “Miisumɔ ni mafee nɔ fɛɛ nɔ mahã amɛ, shi minyɛŋ makɛɛ amɛ akɛ misumɔɔ amɛ.” Ekɛfata he akɛ, “Mimami ekɛko mi akɛ esumɔɔ ni dã, ni minaa hu ekɛko mimami akɛ esumɔɔ lɛ dã.” Ong-li jɛ Biblia lɛ mli ehã Zlatka le akɛ, Yehowa wie yɛ faŋŋ mli akɛ esumɔɔ Yesu. (Mateo 3:17) Ewo Zlatka hewalɛ akɛ esɔle ehã Yehowa yɛ sane nɛɛ he koni ekɛfee oti ni ma ehiɛ akɛ ebaakɛɛ ewu kɛ ebiyoo lɛ akɛ esumɔɔ amɛ.\nOng-li wie akɛ: “Gbii enyɔ sɛɛ lɛ, Zlatka kɛ miishɛɛ kɛɛ mi akɛ, esɔle koni Yehowa aye abua lɛ. Be ni ewu ba shĩa lɛ, ekɛɛ lɛ akɛ Biblia lɛ ni ekaseɔ lɛ ehã ele akɛ, ehe miihia ni ŋa ajie suɔmɔ kɛ bulɛ kpo etsɔɔ ewu. No sɛɛ lɛ, emɛ fioo kɛkɛ ni ekɛɛ ewu lɛ akɛ esumɔɔ lɛ waa diɛŋtsɛ! Be ni ebiyoo lɛ ba shĩa lɛ, Zlatka fua lɛ waa ni ekɛɛ lɛ akɛ esumɔɔ lɛ! Zlatka kɛɛ Ong-li akɛ: ‘Amrɔ nɛɛ mihe ejɔ mi waa. Afii abɔ nɛɛ fɛɛ lɛ, mitsĩ misuɔmɔ lɛ naa miwo mimli, shi Yehowa yelikɛbuamɔ naa lɛ, amrɔ nɛɛ minyɛ mikɛɛ miweku lɛ akɛ misumɔɔ amɛ.’\nOng-li kã he ekɛ mɛi miikase Biblia lɛ yɛ ekutso lɛ mli\nOng-li tsa sane lɛ nɔ akɛ: “Otsi sɛɛ lɛ, mikɛ Zlatka wu kpe ni ekɛɛ mi akɛ: ‘Mɛi babaoo ekɛɛ mi akɛ mikaŋmɛ gbɛ ni okɛ Zlatka kase Biblia lɛ, shi miina faŋŋ akɛ, Biblia lɛ ni ekaseɔ lɛ eye ebua wɔweku lɛ waa. Bianɛ lɛ, suɔmɔ kɛ miishɛɛ yɛ wɔweku lɛ mli.’”\nMɛni wu kɛ ŋa baanyɛ afee kɛtsɔɔ akɛ amɛsumɔɔ amɛhe waa lɛɛlɛŋ? Kanemɔ sane nɛɛ koni ona enɛ he ŋaawoi ejwɛ komɛi ni damɔ Biblia shishitoo mlai anɔ.